Keadilan untuk rakyat Palestin satu-satunya jalan penyelesaian

KUALA LUMPUR, 12 Rabiulakhir 1445H, Jumaat – Riyad Mansour, Pemerhati Tetap Pertubuhan bangsa-Bangsa Bersatu (PBB) Negara Palestin, berkata keadilan untuk rakyat Palestin adalah satu-satunya jalan penyelesaian bagi konflik semasa dan bukannya keganasan berterusan.

Riyad, yang pertama untuk berucap dalam Sidang Khas Tergempar Ke 10 Perhimpunan Agung PBB mengenai konflik Israel-Gaza di New York pada Khamis, menyeru negara-negara anggota supaya mengundi untuk menghentikan keganasan daripada berterusan, memperjuangkan keadilan di sebalik dendam, dan keamanan di sebalik perang.

Beliau berkata, tidak ada apapun yang mewajarkan jenayah perang dan jenayah terhadap kemanusiaan.

“Jawapan kepada pembunuhan warga Israel dan Palestin bukanlah pembunuhan berterusan. Undilah untuk menghentikan pembunuhan, undilah untuk menghentikan kegilaan ini. Undilah untuk mengakhiri hampir tiga minggu pilih kasih dan ketidakadilan terburuk yang kita pernah lihat dalam beberapa dekad ini.

“Mengapa tiada kesanggupan untuk mengakhiri segera pembunuhan,” soalnya.

Riyad, yang juga dengan emosi menceritakan tragedi yang dialami oleh banyak keluarga Palestin dalam konflik itu, menunjukkan bahawa hampir 1,000 orang Palestin dibunuh setiap hari.

“Sementara kita berkumpul di sini orang Palestin di Gaza di hujani bom. Anda bercakap sementara keluarga dibunuh, sementara hospital berhenti beroperasi, sementara kawasan-kawasan hancur, sementara orang ramai melarikan diri dari satu tempat ke tempat lain tanpa tempat selamat untuk pergi.

“Tidak ada masa untuk berduka,” katanya yang sebak, menunjukkan peningkatan jumlah kematian setiap hari.

Sementara itu, Presiden Perhimpunan Agung PBB Dennis Francis dalam ucapan pembukaannya berkata, keganasan dalam konflik Israel-Palestin harus berakhir, dan gencatan senjata serta pembukaan segera dan tanpa syarat koridor bantuan kemanusian adalah penting.

Francis berkata beliau “sangat tertekan dan dukacita” dengan peristiwa yang berlaku di Israel dan Palestin.

“Semua pihak yang terlibat dalam konflik ini harus mematuhi Undang-Undang Kemanusiaan Antarabangsa dan perlu segera membenarkan pembukaan koridor kemanusiaan ke Semenanjung Gaza,” katanya, sambil menekankan bahawa bantuan yang sangat diperlukan untuk menyelamatkan nyawa harus sampai kepada mereka yang memerlukan.

Bilangan kematian di pihak Palestin akibat serangan udara Israel ke atas Semenanjung Gaza sejak 7 Okt meningkat kepada 7,028 orang, menurut Kementerian Kesihatan Gaza pada Khamis.

Penduduk Gaza yang berjumlah 2.3 juta orang semakin kehabisan makanan, air, ubat-ubatan, dan bahan bakar, dan konvoi bantuan yang dibenarkan masuk ke Gaza hanya membawa sebahagian kecil daripada apa yang diperlukan. – Bernama


Komplot September 2020: Apa kesannya?

ENTAH mengapa, apabila saya terbaca dakwaan DS Anwar Ibrahim bahawa beliau telah mendapat majoriti bilangan Ahli Parlimen yang menyokongnya untuk menubuhkan kerajaan baru dan menunggu untuk menghadap DYMM SPB Yang di-Pertuan Agong (YDPA) di masa terdekat, saya tidak fikir peralihan kuasa akan berlaku. Jika dakwaannya benar pun, saya harap, malah percaya, YDPA akan membubarkan Parlimen dan PRU15 akan diadakan.

Apabila terbaca pula berita YDPA masuk IJN dan tidak akan menerima sesiapa menghadap, saya fikir tentu akan ada Ahli-Ahli Parlimen, terutama sekali yang dikatakan daripada UMNO itu, akan undur balik.

Ini kerana pada masa ini UMNO nampak semakin kuat. Gandingannya dengan PAS, jika berterusan, disokong oleh tsunami patah balik orang Melayu, akan membolehkan UMNO dan PAS menambah bilangan Ahli-aAhli Parlimennya. Oleh itu, mengapa mereka hendak meninggalkan PN pada masa ini?

Sebaliknya, mungkin Ahli-Ahli Parlimen itu disogok, dijanjikan jawatan menteri dan lain-lain, atau mereka merasakan kerajaan PN tidak selamat kerana mampunyai majoriti yang sangat nipis dan boleh tumbang bila-bila masa dan menamatkan tempoh mereka menjadi Ahli Parlimen. Dengan menyokong kerajaan baru, mereka mengharapkan kerajaan baru itu akan lebih kuat dan kekal hingga ke akhir penggal yang bererti mereka dapat menjadi Ahli Parlimen sekurang-kurangnya selama dua tahun lagi.

Kemudian keluar pula kenyataan DS Zahid Hamidi, selaku Presiden UMNO. Beliau mengatakan ramai Ahli-Ahli Parlimen UMNO yang menyokong DS Anwar, beliau menghormati tindakan mereka dan beliau tidak boleh menghalang mereka.

Membaca kenyataan itu, saya terus terfikir bahawa DS Zahid terlibat dalam komplot itu. Mengapa beliau begitu rela dengan apa yang berlaku itu? Ingat semula kata-katanya apabila DS Najib didapati bersalah oleh Mahkamah Tinggi. (Rujuk rencana saya bertajuk “Adakah UMNO keluar PN kerana marah Najib didapati bersalah?” (04.08.2020). Kenyataan itu seolah-olah hendak demoralize Ahli-Ahli Parlimen UMNO lain supaya turut serta.

Kemudian keluar pula senarai 19 orang Ahli Parlimen UMNO yang dikatakan menyokong DS Anwar. Kita boleh bahagikan mereka kepada tiga kumpulan. Kumpulan pertama terdiri daripada DS Najib, DS Zahid dan pemimpin-pemimpin UMNO lain yang sedang menghadapi pertuduhan rasuah, penyalahgunaan kuasa dan pecah amanah. Kumpulan kedua terdiri daripada pemimpin-pemimpin UMNO yang pernah menjadi menteri dan Menteri Besar. Kumpulan ketiga adalah Ahli-Ahli Parlimen biasa.

Reaksi spontan saya adalah seperti tidak percaya bahawa mereka sanggup memecah-belahkan UMNO, meninggalkan PN, menyertai DS Anwar dan bekerjasama dengan DAP.

Mari kita lihat alasan-alasan yang mungkin menyebabkan mereka berbuat demikian. Bagi kumpulan pertama, mungkin mereka telah dijanji atau mengharapkan pertuduhan terhadap mereka akan ditarik balik. Jika itulah yang dipersetujui antara mereka dengan DS Anwar atau yang mereka harapkan, ia sangat-sangatlah mendukacitakan. Ia menunjukkan bekas Presiden PKR yang juga bekas Timbalan Perdana Menteri dan bakal Perdana Menteri; bekas Presiden UMNO dan bekas Perdana Menteri; Presiden UMNO dan bekas Timbalan Perdana Menteri; bekas Menteri dan ahli-ahli Parlimen, masih tidak faham sempadan bidang kuasa Eksekutif dan kebebasan Peguam Negara. Mereka seolah-olah berfikir kerajaan boleh mengarahkan Peguam Negara menarik balik pertuduhan atau semua Peguam Negara adalah seperti TS Tommy Thomas yang menarik balik pertuduhan terhadap Lim Guan Eng, Ahli Parlimen, Ahli DUN dan penyokong-penyokong PH.

DS Najib yang telah disabitkan dan dihukum pula mungkin mengharapkan DS Anwar akan memohon pengampunan bagi pihaknya seperti yang dilakukan oleh Tun Dr. Mahathir mengenai DS Anwar apabila PH berkuasa. Saya telah menghujahkan bahawa ia adalah penyalahgunaan kuasa oleh kerajaan dan Lembaga Pengampunan. (Lihat rencana-rencana saya bertajuk “Pengampunan Dato’ Seri Anwar atas dasar apa?” (12.05.2018); “Kuasa pengampunan” (03.05.2018); “Pengampunan Dato’ Seri Anwar dan Keadilan kepada Saiful”

(14.05.2018); “Kuasa di atas keadilan” (31.08.2018); “Pengampunan dan pembatalan kehilangan kelayakan untuk menjadi Ahli Parlimen” (11.10.2018) dan “Peletakan jawatan Yang di-Pertuan Agong dan selepasnya” (09.01.2019).

Mengenai kumpulan kedua, kemungkinan mengapa mereka menyokong penubuhan kerajaan baru itu ialah kerana mereka tidak mendapat jawatan dalam kerajaan TS Muhyiddin. Maka mungkin mereka mengharapkan sesuatu daripada kerajaan DS Anwar.

Mengenai kumpulan ketiga, mereka mungkin merasa lebih selamat mengikuti Presiden parti dan bekas Presiden parti dan mengharapkan kerajaan baru akan dapat bertahan hingga ke akhir penggal dan mereka juga akan dapat menjadi Ahli Parlimen hingga ke akhir penggal.

Kita perhatikan, jika benar pun kumpulan 19 orang ini menarik balik sokongan mereka terhadap TS Muhyiddin dan menyokong DS Anwar sebagai Perdana Menteri, mereka tidak melompat parti. Ertinya mereka tidak keluar dari UMNO. Akibatnya, dalam UMNO akan ada dua kumpulan, satu kumpulan dalam kerajaan dan satu kumpulan lagi sebagai pembangkang. Ini amat pelik dan saya tidak fikir ia pernah berlaku dalam dunia. Mungkin DS Zahid dan DS Najib bercadang untuk menyingkirkan semua Ahli Parlimen UMNO yang tidak mengikut mereka. Adalah menghairankan bahawa mereka sanggup bekerjasama dengan DAP.

Kedudukan DS Anwar nampak lebih kuat apabila Lim Guan Eng menyatakan kesemua Ahli Parlimen DAP menyokong DS Anwar. Timbul soalan bagaimana DAP juga boleh bekerjasama dengan UMNO, terutama sekali dengan DS Najib dan DS Zahid. Atau, sanggupkah mereka melupakan permusuhan mereka? Amanah juga menyokong DS Anwar sepenuhnya. Kali ini nampak seolah-olah Dato’ Seri Anwar, akhirnya, berjaya juga menjadi Perdana Menteri.

Selepas itu keluar pula senarai Jemaah Menteri kerajaan baru.

Seperti dijangka, selepas beberapa hari, seorang demi seorang menafikan penglibatannya. Lim Guan Eng mengeluarkan satu kenyataan lagi. Katanya, beliau berada di Sandakan apabila DS Anwar menelefonnya dan memberitahunya beliau (DS Anwar) telah mempunyai majoriti. Talian telefon tidak terang. Beliau sangkakan Ahli-Ahli Parlimen yang menyokong DS Anwar itu adalah daripada GPS di Sarawak bukan daripada parti-parti lain (maksudnya UMNO). Sebab itulah beliau mengatakan DAP menyokongnya. Keadaan berubah apabila mereka mengetahui UMNO juga bersama, kerana DAP tidak boleh bekerjasama dengan UMNO. Anehnya, ahli-ahli Parlimen UMNO yang dikatakan terlibat dan menafikan penglibatan mereka juga memberi alasan yang sama: mereka tidak dapat bekerjasama dengan DAP.

Tibalah malam penentuan PRN Sabah. Di luar jangkaan, GRS menang walaupun dengan hanya majoriti tiga kerusi.

Sampai hari Isnin 28.09.2020. Keluarlah berita TYT Sabah bersetuju melantik DSP Hajiji sebagai Ketua Menteri. Tidak kiralah DS Bong Moktar atau DSP Hajiji, kesannya kerajaan GRS tertubuh.

Tidak dapat dinafikan keputusan itu adalah satu tamparan kepada PH. DS Anwar dan PKR yang hanya menang dua kerusi juga merasakan kesannya. Cubaan DS Anwar menumbangkan kerajaan PN nampak akan gagal seperti pengisytiharannya dalam bulan September 2008. Ertinya, keinginannya menjadi Perdana Menteri gagal lagi.

Ada tiga kemungkinan yang menyebabkan terbitnya cerita itu: Pertama, DS Anwar sengaja membuat cerita untuk membantu sekutunya dalam PRN Sabah.

Kedua, Ahli-Ahli Parlimen UMNO itu hendak memerangkap DS Anwar kerana mereka menghendaki PRU15 diadakan segera.

Ketiga, memang betul pada mulanya ada komplot begitu tetapi, setelah beberapa hari, seorang demi seorang Ahli-Ahli Parlimen UMNO yang terlibat itu menafikannya kerana reaksi ahli-ahli UMNO dan orang Melayu yang tidak menyetujuinya.

Saya tidak fikir DS Anwar sengaja membuat cerita untuk membantu sekutunya dalam PRN Sabah. Ini kerana keputusan PRN itu tidak akan menambah atau mengurangkan bilangan Ahli-Ahli Parlimen yang, kita percaya, akan menyokongnya. Setelah malu (kita menganggap beliau masih tahu malu) kerana kegagalan komplot September 2008, beliau tentu tidak akan mengulanginya, melainkan dalam komplot 2008 itu juga pada mulanya beliau dijanjikan sokongan tetapi Ahli-Ahli Parlimen yang dikatakan akan menyokongnya itu menarik balik sokongan mereka. Jika demikian, ertinya beliau tidak belajar daripada pengalaman itu.

Mengenai kemungkinan kedua, pada 24-09-2020, Isham Jalil, Ketua Penerangan Barisan Nasional Selangor (mengikut sebuah rencana dalam Suara Merdeka, Setiausaha Agung Barisan Nasional Selangor) menulis:
“Pada saya, keputusan Presiden UMNO semalam untuk tidak menghalang mana-mana Ahli Parlimen UMNO untuk menyokong sesiapa (i.e. sama ada menyokong Anwar atau menarik balik sokongan daripada kerajaan Perikatan Nasional) bukan bermakna beliau (Zahid) atau UMNO menyokong pembentukan kerajaan yang baru dengan Anwar sebagai Perdana Menteri.

Sebab jika Ahli-Ahli Parlimen UMNO menarik balik sokongan daripada kerajaan atau menjadi berkecuali, maka Anwar masih tidak boleh jadi Perdana Menteri secara automatik.

Ini kerana besar kemungkinan Parlimen akan dibubar untuk pilihanraya yang baru.

Oleh itu keputusan Presiden UMNO semalam adalah suatu langkah yang bijak dan betul ke arah pembubaran Parlimen dan pilihan raya yang baru secepat mungkin untuk mengakhiri impasse dan ketidakstabilan politik dan ekonomi yang kita hadapi sekarang demi kepentingan rakyat dan negara.”

Pada malam terakhir berkempen PRN Sabah, DS Zahid menerbitkan rakaman video menyeru pengundi mengundi BN. Tetapi wajahnya kelihatan tidak ceria. Kata-katanya seolah-olah terbit dari mulut, bukan dari hati.

Pada 26 September 2020, hari mengundi di Sabah, terbit pula berita:
“Setiausaha Agung Barisan Nasional (BN), Tan Sri Annuar Musa mendedahkan bahawa Presiden PKR, Datuk Seri Anwar Ibrahim kini sudah ‘masuk perangkap selepas termakan umpan’ dipasang oleh pihak-pihak tertentu.”

Menteri Wilayah Persekutuan itu amat pasti bahawa rancangan mengadakan Pilihan Raya Umum Ke-15 (PRU) lebih awal memang sudah lama ada dalam pemikiran Perdana Menteri, Tan Sri Muhyddin Yassin; Perikatan Nasional (PN), Muafakat Nasional (MN) dan Barisan Nasional (BN).

Ahli Parlimen Ketereh itu berkata, lagi cepat PRU-15 diadakan maka semakin cepat Ketua Pembangkang berkenaan menjadi tidak relevan dalam dunia politik Malaysia.”

Bagi saya, teori itu adalah usaha untuk memberi jalan keluar kepada DS Zahid apabila komplot itu nampak akan gagal untuk menyelamatkan Presiden UMNO itu daripada kemarahan ahli-ahli UMNO dan orang Melayu yang mungkin mengorbankan jawatan Presidennya.

Saya tidak percayakan teori itu kerana, pertama, bilakah DS Zahid pernah berkata beliau mahukan PRU15 diadakan segera? Kedua, jika DS Zahid, DS Najib dan kumpulan 19 itu mahukan PRU15 diadakan segera, mereka sepatutnya berhadapan dengan TS Muhyiddin, beritahunya mereka menarik balik sokongan mereka terhadapnya dan minta beliau menghadap YDPA untuk menasihatkan Baginda membubarkan Parlimen. Itu lebih direct. Ketiga, jika YDPA tidak membubarkan Parlimen tetapi melantik DS Anwar menjadi Perdana Menteri, siapa yang terjerat?

Kita sampai kepada kemungkinan ketiga iaitu pada mulanya memang ada komplot begitu yang bererti DS Najib, DS Zahid dan kumpulan 19 itu terlibat. Perhatikan, hingga ke akhirnya, DS Najib, DS Zahid, DS Abdul Azeez Abdul Rahim, DS Mohamed Nazri Aziz dan Datuk Mohamad Alamin tidak menafikan penglibatan mereka. Untuk memberi jalan keluar kepada mereka, maka dikeluarkanlah teori mereka memasang jerat kepada DS Anwar itu.

Apakah kesan kegagalan komplot September 2020 itu?

Setelah dua kali komplot bulan September DS Anwar berakhir dengan kegagalan, saya fikir kredibiliti DS Anwar sudah habis. Beliau telah menjadi budak yang memekik “serigala”.

Mengikut kenyataan DS Ismail Sabri yang dibuat di Sabah, MT dan Ahli-Ahli Parlimen UMNO telah membuat keputusan:

Jika hendak menyokong sesuatu gabungan, ia mestilah dibuat secara en bloc, bukan secara individu;

Sesiapa yang memberi sokongan secara individu akan dipecat dari parti;

Sokongan tidak akan diberi jika dalam gabungan itu ada DS Anwar atau DAP.

Saya percaya apa yang dikatakan oleh DS Ismail itu.

Adalah jelas, jika kumpulan 19 itu terlibat, mereka telah melanggar keputusan-keputusan itu. MT patut keluarkan surat tunjuk sebab kepada mereka. Jika mereka tidak dapat memberi jawapan yang memuaskan, mereka patut dipecat. UMNO perlu membersihkan diri daripada ahli-ahli, walau Presiden dan bekas Presiden, yang tidak setia kepada parti.

Tun Abdul Hamid Mohamad
Bekas Ketua Hakim Negara

Selesai sahaja saya menulis rencana ini pada petang 29-09-2020, saya terbaca pula berita bertajuk “Zahid diberikan 7 hari untuk keluarkan Umno dari kerajaan PN”:

“Presiden UMNO, Datuk Seri Ahmad Zahid Hamidi diberikan tujuh hari oleh kumpulan Datuk Seri Najib Razak agar memulakan tindakan terhadap Bersatu selepas beberapa kali Umno diperlekehkan oleh parti itu.

Jika beliau gagal membebaskan UMNO dari Perikatan Nasional, kempen untuk mengenepikan beliau dari Presiden UMNO akan digerakkan di kalangan ahli UMNO.

Sehubungan itu, bekas Ahli Majlis Tertinggi UMNO yang kini orang kanan Najib, Datuk Lokman Noor Adam berkata, pihaknya memberikan Zahid tujuh hari untuk melaksanakan perkara ini.“Tujuh hari dari sekarang, MP-MP Barisan Nasional kena ambil keputusan. Jangan tunggu lama-lama.

“Hari itu strateginya, kita mahu menyokong Anwar Ibrahim. Tuanku tak mahu menerima Anwar kerana baginda berada di IJN. Kita tak boleh buat apa, Tuanku tak sihat, kita kena tunggu Tuanku….””.(Malaysia Dateline).

Ayat yang dengan jelasnya menjawab salah satu persoalan yang saya bincang ialah ayat pertama di perenggan terakhir petikan saya, “Hari itu strateginya, kita mahu menyokong Anwar Ibrahim.” Maka jelaslah terdapat komplot antara DS Anwar dan DS Najib, DS Zahid dan lain-lain dalam senarai 19 itu.

Apa akan jadi sekarang? Kita tidak tahu sama ada DS Zahid akan tunduk kepada kata dua itu. Jika beliau tunduk, melainkan semua ahli-ahli UMNO mengikut mereka, UMNO akan berpecah, paling kurang kepada dua kumpulan iaitu, pertama, kumpulan DS Najib- DS Zahid yang mahu UMNO keluar daripada kerajaan PN dan dan menyokong DS Anwar sebagai Perdana Menteri dan, kedua, kumpulan yang tidak mahu keluar. Mungkin juga akan timbul kumpulan ketiga, iaitu kumpulan yang mahu UMNO keluar daripada kerajaan PN tetapi mereka tidak mahu bekerjasama dengan DS Anwar dan DAP dan mereka mahukan PRU15 diadakan segera.

Tetapi, setelah gagal berkomplot dengan DS Anwar, mungkin kumpulan DS Najib-DS Zahid juga tidak mahu bekerjasama dengan DS Anwar lagi. Dalam keadaan itu, ada kemungkinan UMNO tidak akan berpecah. Tetapi itu tertakluk kepada sama ada kumpulan ketiga itu boleh menerima kumpulan DS Najib-DS Zahid yang terang-terang telah melanggar keputusan-keputusan MT itu dan sama ada mereka mahu UMNO memasuki PRU15 dengan pemimpin-pemimpin yang menyebabkan kekalahan dalam PRU14 dan telah didapati bersalah atau sedang menjalani perbicaraan.

Jika kumpulan ketiga itu tidak sanggup menerima kumpulan kedua, maka perebutan jawatan dalam UMNO tidak dapat dielakkan. Jika ahli-ahli UMNO masih tidak mahu UMNO berubah, maka tibalah masanya bagi orang Melayu meninggalkan UMNO dan mencari parti lain.

Saya harap pemimpin-pemimpin UMNO yang tidak terlibat dalam komplot bersama DS Anwar dan ahli-ahli UMNO amnya, akan mengambil kesempatan ini untuk membersihkan UMNO dan masuk ke PRU15 dengan wajah baru.

Bagaimana jika DS Zahid tidak tunduk kepada tuntutan (demand) itu? Sudah pasti kempen menjatuhkan DS Zahid akan berlaku yang akan diikuti dengan perebutan jawatan dalam UMNO. Jika itu berlaku, saya harap kumpulan ketiga akan merebut peluang untuk membersihkan UMNO daripada pemimpin-pemimpin yang menjadi liabiliti kepada UMNO itu. Mereka akan diingati jika mereka kalah sekalipun. Wallahu a’lam.


Rejim Israel tembak mati wanita Palestin

TEBING BARAT, 17 Zulhijjah 1441H, Jumaat – Seorang wanita Palestin ditembak mati oleh rejim pengganas di bandar Jenin hari ini, kata Kementerian Kesihatan.

Wanita dikenali sebagai Dalia Samudi, 23, ditembak ketika cuba menutup tingkap bagi mengelak gas pemedih mata masuk ke rumahnya.

Kementerian Kesihatan berkata, Samudi dikejarkan ke hospital selepas peluru menembusi dadanya, bagaimanapun beliau kemudiannya disahkan meninggal dunia.

Menurut laporan media Palestin, Samudi ditembak apabila tentera Israel menyerbu kawasan kejiranan Al-Jabariyat di bandar Jenin, di mana mereka menyoal siasat dan mengancam akan menangkap semula bekas tahanan setelah memecah masuk rumahnya.

Serangan itu mencetuskan konfrontasi dari penduduk Palestin dengan askar penjajah Israel yang melepaskan peluru hidup dan peluru getah terhadap pemuda tempatan yang berusaha menghalang jalan mereka.

Pengarah Bulan Sabit Merah tempatan, Mahmoud Al-Sa’adi memberitahu agensi berita Palestin Wafa bahawa tentera Israel melepaskan tembakan ke ambulans yang tiba di tempat kejadian untuk menyelamatkan Samudi.

Bagaimanapun, tentera Israel menafikan menggunakan peluru hidup dan mendakwa wanita berkenaan mungkin terkena peluru yang dilancarkan oleh rakyat Palestin.

Tentera Israel kerap menceroboh bandar dan kampung Palestin di Tebing Barat yang diduduki untuk menangkap rakyat Palestin. – Agensi


Arahan daripada Jho Low adalah mandat Najib: Saksi

KUALA LUMPUR, 6 Rabiulakhir 1443H, Khamis – Bekas Ketua Pegawai Kewangan (CFO) 1Malaysia Development Berhad (1MDB) memberitahu Mahkamah Tinggi di sini hari ini bahawa semua arahan yang dikeluarkan oleh ahli perniagaan dalam buruan Low Taek Jho atau Jho Low dianggap mandat daripada Datuk Seri Najib Tun Razak.

Azmi Tahir, 46, berkata beliau dimaklumkan oleh bekas Ketua Setiausaha Sulit Najib, Allahyarham Datuk Azlin Alias bahawa Jho Low adalah penasihat atau orang yang rapat kepada bekas perdana menteri itu dan Jho Low juga akan memberi maklumat atau arahan yang perlu beliau laksanakan kerana ia adalah daripada Najib.

“Saya juga difahamkan Jho Low mempunyai hubungan rapat dengan pihak Abu Dhabi dan Arab Saudi dan beliau juga merupakan orang kepercayaan Najib. Saya hanya mengikut arahan yang diterima oleh arwah Datuk Azlin dan bekas pegawai khas Najib, Datuk Amhari Effendi Nazaruddin kerana saya menganggap itu adalah arahan daripada Perdana Menteri.

“Semasa bertugas sebagai CFO 1MDB, terdapat tindakan sulit di belakang yang telah disusun dan dirancang oleh Jho Low melalui arahan dan kelulusan Najib dan orang tertentu dipilih dalam pengurusan tertinggi 1MDB dan ahli lembaga pengarah bagi memastikan arahan tersebut akan dilaksanakan. Saya boleh katakan sistem ini adalah berlapis,” kata Azmi.

Saksi pendakwaan ke-12 itu berkata demikian ketika membacakan pernyataan saksinya pada perbicaraan rasuah dan pengubahan wang haram dana RM2.3 bilion milik 1MDB yang dihadapi Najib.

Azmi berkata beliau juga diberitahu bahawa arahan daripada Najib ini selari dengan Artikel 117 Memorandum dan Artikel (M&A) Persatuan 1MDB kerana setiap keputusan penting perlulah di bawah arahan dan kelulusan Najib.

“Datuk Seri Najib mempunyai kuasa muktamad dalam membuat keputusan terutamanya melibatkan pelaburan, keputusan kewangan dan kepentingan negara. Selain saya, antara pengurusan tertinggi yang disusun dalam sistem ‘work in silo’ dalam 1MDB ini adalah bekas Ketua Pegawai Operasi Mohd Hazem Abd Rahman; bekas Ketua Pegawai Eksekutif Datuk Shahrol Azral Ibrahim Halmi; bekas Ketua Pegawai Pelaburan Vincent Koh; bekas peguam Jasmine Loo dan Timbalan CFO Terence Geh.

“Saya hanya menerima arahan selari dengan pengurusan tertinggi lain dan dalam masa sama Jho Low memberitahu saya semua tugasan adalah berdasarkan need to know basis iaitu kami hanya akan diberitahu mengenai sesuatu perkara berdasarkan skop tugasan dan setakat yang saya perlu tahu sahaja,” kata Azmi.

Azmi menambah, Jho Low akan menghantar e-mel dan Blackberry Messenger (BBM) yang mengandungi nota percakapan dan pelan tindakan kepada beliau dan orang lain dalam lapisan silo ini.

“E-mel ini perlu dipadam segera selepas dibaca kerana Jho Low tidak mahu ia bocor kerana arahan sulit tersebut melibatkan keputusan dan kehendak Perdana Menteri serta perlu melaksanakannya dengan segera memandangkan Najib mahu ia dilaksanakan segera.

“Kebiasaannya keputusan kritikal akan dibuat melalui Resolusi Ahli Lembaga Pengarah (DCR) tanpa melalui mesyuarat ahli lembaga pengarah (BOD) kerana Jho Low akan mengarahkan Loo untuk menyediakan semua DCR. BOD hanya perlu menandatangani DCR tersebut tanpa sebarang bantahan kerana ia adalah arahan Jho Low,” katanya.

Tambah Azmi, semua DCR itu disusuli oleh kelulusan Najib melalui sebuah dokumen resolusi pemegang saham yang Najib telah mengetahui lebih awal berdasarkan perbincangannya (Najib) dengan Jho Low.

“Ini berdasarkan dokumen yang telah ditandatangani dan dalam pengetahuan Najib sebagai Menteri Kewangan dan Perdana Menteri.

“Keseluruhannya, bagi saya, peranan Jho Low amatlah ketara sebagai penasihat kepada Najib dan boleh juga dikatakan Jho Low merupakan orang kanan dan dipercayai Najib dalam urusan 1MDB ini,” katanya.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung. – Bernama


EU akui amal ‘double standard’, utamakan kesengsaraan Ukraine berbanding Palestin

BRUSSELS, 15 Muharam 1444H, Sabtu – Ketua dasar luar Kesatuan Eropah (EU) mengakui bahawa blok 27 negara itu mengamalkan dasar pilih kasih apabila melibatkan peperangan di Ukraine dan Palestin yang dijajah Israel.

Josep Borrell membuat kenyataan itu ketika temu bual dengan akhbar El Pais apabila ditanya mengapa Brussels lebih bersedia untuk menyokong rakyat Ukraine berbanding penduduk Gaza.

“Kami sering dikritik kerana ‘double standard’. Tetapi politik antarabangsa adalah pada tahap yang besar tentang menggunakan standard berganda. Kami tidak menggunakan kriteria yang sama untuk semua masalah,” katanya.

Borrell juga mencadangkan bahawa Amerika Syarikat (AS) harus dipersalahkan kerana kekurangan penyelesaian terhadap konflik Timur Tengah.

“Tiada penyelesaian kepada konflik Timur Tengah tanpa komitmen yang sangat kuat di pihak AS,” katanya sambil berkata bahawa banyak percubaan telah dibuat tetapi pada masa ini nampaknya tiada jalan ke hadapan.

AS sentiasa menjadi salah satu penyokong utama rejim Israel dan keganasannya terhadap rakyat Palestin di Tebing Barat dan Semenanjung Gaza yang diduduki.

Pengkritik percaya kedua-dua AS dan kuasa besar Eropah menggunakan dwi standard terhadap negara yang berbeza, termasuk rakyat Ukraine dan Palestin. – Agensi


Islamofobia: Selepas isu hijab, burkini pula dituduh ‘provokatif’

PARIS, 18 Syawal 1443H, Khamis – Keputusan bandar Grenoble di tenggara Perancis, membenarkan wanita memakai pakaian renang tertutup dari kepala hingga ke kaki – burkini, di kolam renang perbandaran telah mencetuskan kontroversi.

Kerajaan Perancis yang tidak berpuas hati dengan keputusan itu menuduh ia sebagai ‘provokatif’, lapor Agensi Berita Anadolu.

Menteri Dalam Negeri, Gerald Darmanin, membantah kebenaran burkini – yang dipakai oleh beberapa wanita Islam – atas alasan provokasi masyarakat yang tidak boleh diterima.

“Saya telah mengarahkan pengawal untuk merujuk kepada perbincangan membenarkan pemakaian ‘Burkini’ kepada ‘sekularisme’ dan, jika perlu, meminta penarikan balik,” tulisnya di Twitter.

Selepas Majlis Bandaraya Grenoble menerima pakai, peraturan baharu yang menarik balik sekatan ke atas pakaian renang di kolam renang awam, wilayah Isere di mana Grenoble terletak, membuat bantahan terhadap Kementerian Dalam Negeri dan mahkamah pentadbiran.

Peraturan baharu itu membenarkan wanita memakai burkini dari kepala hingga ke kaki dan mandi tanpa baju jika mereka mahu.

Grenoble ialah bandar kedua di Perancis, selepas Renne, yang membenarkan pemakaian burkini di kolam renang perbandaran.

Peraturan yang diluluskan yang pertama kali dicadangkan oleh Datuk Bandar ekologi bandar itu, Erick Piolle, telah mencetuskan kekecohan politik.

Ia juga menimbulkan kemarahan parti sayap kanan dan pihak berkuasa awam tertentu, yang menuduh burkini sebagai ‘pakaian Islam’ dan keputusan‘ menunduk kepada Islamisme.

Walhal, Piolle hanya mahu melaksanakan perkara itu untuk memastikan tiada diskriminasi dalam berpakaian untuk sesiapa sahaja terutama yang sering terancam. – Agensi


Malaysia, Arab Saudi bincang kuota haji, umrah tak lama lagi

KUALA LUMPUR, 3 Rejab 1442H, Isnin – Malaysia dan Arab Saudi dijangka mengadakan perbincangan berkenaan kuota haji dan umrah dalam masa terdekat.

Atase Agama Arab Saudi ke Malaysia, Sheikh Abdul Rahman Al-Rubaian berkata kerajaan Penjaga Dua Masjid Suci itu dijangka menerima kunjungan Perdana Menteri Tan Sri Muhyiddin Yassin untuk membincangkan perkara berkenaan.

“Perbincangan antara dua negara mengenai kuota haji dan umrah pada tahun ini bakal berlangsung dalam masa terdekat apabila Arab Saudi menerima kunjungan rasmi Perdana Menteri Malaysia serta Menteri Luar Negeri (Datuk Seri Hishammuddin Tun Hussein) dan Menteri di Jabatan Perdana Menteri mengenai Hal Ehwal Agama (Datuk Seri Dr Zulkifli Mohamad Al-Bakri),” katanya ketika dihubungi Bernama hari ini.

Beliau berkata Arab Saudi tidak pernah menutup pintu untuk jemaah Malaysia bagi menunaikan ibadah haji dan umrah selepas pembukaan semula sempadan di negara itu, malah menurutnya Arab Saudi sentiasa mengalu-alukan kunjungan rakyat Malaysia.

Katanya Malaysia tidak disenaraikan dalam 20 negara yang dilarang memasuki Arab Saudi buat sementara waktu sebagai langkah mengekang peningkatan jangkitan COVID-19.

Pada 3 Februari lepas, Arab Saudi telah menggantung kemasukan pelawat dari 20 negara, sebagai langkah berjaga-jaga bagi mengekang penularan wabak COVID-19, yang terdiri daripada Argentina, Emiriah Arab Bersatu, Jerman, Amerika Syarikat, Indonesia, Itali, Pakistan, United Kingdom, Turki, Sweden, Perancis, Lubnan, Mesir, India, Jepun, Ireland, Brazil, Portugal, Switzerland dan Afrika Selatan.

Sementara itu mengenai pertemuannya dengan pengerusi NGO Antarabangsa Datuk Dr Mustapha Ahmad Marican, Sheikh Abdul Rahman berkata ia antara lain membincangkan hal berkaitan umrah dan haji rakyat Malaysia, isu pendidikan penuntut Malaysia ke Arab Saudi serta hal berkaitan perdagangan dan pelaburan antara kedua-dua negara.

“Segala syor yang dikemukakan oleh NGO Antarabangsa akan diteliti dan diperhalusi dengan sewajarnya untuk perhatian pihak Arab Saudi,” katanya. – Bernama


Najib hantar representasi mohon gugur kes ubah wang haram RM27 juta

KUALA LUMPUR, 1 Safar 1445H, Jumaat – Bekas Perdana Menteri, Datuk Seri Najib Razak telah menghantar surat representasi kepada Jabatan Peguam Negara (AGC) untuk menggugurkan tiga lagi pertuduhan kes pengubahan wang haram membabitkan dana SRC International Sdn Bhd (SRC) berjumlah RM27 juta yang dihadapinya.

Timbalan Pendakwa Raya, Mohd Ashrof Adrin Kamarul memberitahu Hakim Mahkamah Tinggi K. Muniandy bahawa surat representasi itu telah dihantar kepada AGC pada 31 Julai lepas dan diterima pada 2 Ogos.

Ini merupakan representasi pertama Najib berhubung kes SRC keduanya.

Mohd Ashrof berkata, AGC memerlukan tindakan dalaman untuk mengkaji representasi itu dan pihak pendakwaan memohon tarikh pengurusan kes lain bagi tempoh tiga bulan untuk mendapatkan semua isu yang dibangkitkan peguam dan menyediakan jawapan bertulis untuk representasi tersebut.

“Terdapat beberapa isu berkaitan yang dibangkitkan peguam bela tertuduh, terutamanya selain dokumentasi yang akan dibentangkan dalam perbicaraan ini berbanding dokumen yang telah dikemukakan dalam SRC asal,” katanya.

Peguam Najib, Tan Sri Muhammad Shafee Abdullah mengesahkan dokumen setebal 51 muka surat telah dikemukakan kepada AGC.

“Dokumentasi dalam kes ini sama dengan kes terdahulu (kes SRC pertama). Saksi dan dokumen hampir sama,” kata peguam itu.

Hakim Muniandy kemudian menetapkan 1 Dis untuk pengurusan kes itu.

Pada 3 Februari 2019, Najib mengaku tidak bersalah terhadap tiga pertuduhan menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.

Bekas Ahli Parlimen Pekan itu didakwa melakukan perbuatan itu di AmIslamic Bank Berhad, Bangunan Ambank Group,  Jalan Raja Chulan pada 8 Julai 2014.

Pertuduhan mengikut  Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Najib kini menjalani hukuman penjara 12 tahun di Penjara Kajang selepas Mahkamah Persekutuan pada 23 Ogos 2022 mengekalkan sabitan serta hukuman penjara dan denda RM210 juta terhadapnya yang didapati bersalah atas pertuduhan menyeleweng dana SRC International Sdn Bhd berjumlah RM42 juta.

Bekas perdana menteri itu kemudian memfailkan permohonan untuk semakan keputusan Mahkamah Persekutuan dan panel baharu Mahkamah Persekutuan menolak permohonannya pada 31 Mac. – Bernama


Keputusan PRN petanda jelas rakyat tolak pimpinan kerajaan

KEPUTUSAN Pilihan Raya Negeri (PRN) enam negeri, PN menang 50 peratus undi popular dan 60 kerusi yang ditandingi, adalah satu referendum atau penolakan kepada pimpinan kerajaan hari ini.

Dalam kata lain, walaupun kerajaan hari ini mempunyai dua pertiga kerusi Parlimen, dikira kuat, hakikatnya ia masih rapuh. Tidak mencerminkan hakikat dua pertiga sebenar. Lebih-lebih tiga negeri, Terengganu (O), Kelantan dan Kedah hampir kosong.

Logiknya, apa-apa jua pilihan raya, PRU, PRN dan PRK,  parti memerintah mempunyai kredit atau kelebihan untuk menang lebih kerana mereka boleh menggunakan seluruh jentera kerajaan, termasuk menyekat media pembangkang yang tidak disukainya.

Dalam isu ini, sudah tentu PRN dan PRK bukanlah medan terbaik untuk pembangkang, kerana parti memerintah akan menumpu seluruh jenteranya di kawasan tersebut.

Itulah yang berlaku, terutama penggunaan jentera Kerajaan seperti helikopter, bagi tujuan kempen. Dalam satu hari kempen, dengan menggunakan helikopter, boleh sepuluh tempat.

Apabila ditanya kenapa menggunakan jentera kerajaan seperti helikopter bagi tujuan kempen, maka jawapan yang sangat kekampungan, ‘kamu sakit hati pasal apa?’. Ini bukan standard pemimpin negara menjawab. Jawapan ini makan tuan, rakyat menilai. Cakap tidak serupa bikin.

Saya melihat keputusan PRN kali ini menunjukkan isu 3R, agama, bangsa dan raja, satu lagi rasuah, sangat relevan dan sudah terbukti. Tidak usahlah menafikannya.

Cina solid mengundi DAP. PH amat bergantung kepada Cina, manakala Melayu  mengundi PN, walaupun tidaklah sepenuhnya. Kalau bukan 3R, apa lagi?

Sudah tentu, paling beruntung adalah DAP, bertanding kawasan majoriti Cina. Sekali lagi DAP mendapat kerusi terbanyak dalam gabungan PH. Sebahagian UMNO, tertipu mengundi DAP. Malangnya DAP belum tentu mengundi UMNO. Sebab itu UMNO kalah teruk.

Walaupun UMNO banyak menang di Negeri Sembilan, majoriti sangat tipis. Sudah jelas penolakan tersebut. Kalau bukan 3R (termasuk rasuah), apa lagi?

Jelas di sini, bahawa isu 3R (agama, bangsa dan raja), akan terus kekal relevan.  Itulah hakikat politik Malaysia, tidak dapat lari daripada tiga isu utama tersebut, walaupun ia dianggap sensitif dan sentiasa. Itulah juga hakikat politik perkauman di Malaysia. DAP, jangan nafilah.

Tiga negeri, Kelantan, Terengganu dan Kedah, kawasan majoriti Melayu, jangkaan awal sifar pembangkang. Ternyata, benar. Terengganu membuktikannya. Kedah dan Kelantan masing-masing mendapat antara 2-3 kerusi.

Manakala di Selangor, 22 kerusi daripada 56, adalah angka yang sangat jelas menunjukkan PN menang di kawasan majoriti Melayu. Tidak keterlaluan saya katakan, tsunami Melayu telah berlaku dengan jelas.

Ikut logik, jika benar-benar kerajaan perpaduan hari ini mempunyai mandat dua pertiga, sudah tentu sokongan rakyat amat kuat. Hakikatnya ia tidak berlaku. Penolakan rakyat begitu jelas.

Buatlah menusabah, jangan terus bongkak dengan menyatakan, kerajaan hari ini masih kuat. Inilah cerminan kerajaan perpaduan sebenar.

Pada saya, ia bukan kerajaan perpaduan tetapi kerajaan keraguan, saling curiga mencurigai. UMNO curiga dengan DAP, DAP curiga sama UMNO.

PKR bergantung kepada undi Cina (DAP) untuk terus memerintah. Terpaksa bergantung dan tunduk kepada kehendak DAP. Walaupun lakonan mereka tidaklah saling menunjukkan. Tetapi itulah realiti.

Hasil daripada keputusan PRN ini, jika pimpinan kerajaan hari ini masih menganggap dirinya kuat, teruskanlah dengan pembohongan dan beri lah jawapan ‘kamu sakit pasal apa’. Empat atau lima akan datang, saban hari adalah ‘mimpi ngeri’ buat kamu.

Kamu tidak akan senang duduk, tidak lena tidur kerana terus bermimpi dengan mimpi kekalahan.

Apapun, saya lihat dalam PRU dan PRN ini, paling untung dan dapat tidur lena adalah DAP atau Cina yang bersatu hati (solid) mengundi DAP. DAP tidak perlu berbuat apa-apa, seronok dan biarkan kita umat Islam saling bercakaran.

Jika masih tidak percaya, PRK tidak lama lagi melibatkan satu parlimen (Kulai) dan satu DUN (Simpang Jeram),  adalah satu lagi bukti akan menunjukkan, sama ada tiga (4)R relevan atau tidak.

Saya harap pimpinan PN jangan tertipu dengan Gerakan yang sudah menyatakan hasratnya untuk bertanding di kawasan tersebut. Gerakan ini tanpa PN, akan mereput dengan sendiri. Jangan terlalu tunduk kepada tekanannya.

Pada hemat saya, DUN Bayan Lepas jika diberikan kepada calon Melayu PN, harapan PN untuk menang itu cerah. Tetapi, oleh kerana pimpinan PN, tunduk kepada Gerakan, akhirnya tersungkur.

Janganlah kerana terlalu obses mahu menjaga Gerakan, bagi menunjukkan PN adalah komponen berbilang kaum, sehingga sanggup menggadaikan prinsip dan maruah. Gerakan ini parti dominasi Cina, biarlah dia berentap dengan DAP. Jangan kawasan majoriti Melayu.

Ingat, jika ada lagi PRK yang akan berlaku pada masa akan datang, berstrategilah untuk menang, bukan menjaga hati Gerakan.

Jika Gerakan kuat dan berpengaruh, sudah tentu ia akan menang menentang DAP kawasan majoriti. Janganlah letak lagi kawasan majoriti Melayu.

Buktinya, jika bukan pengundi Melayu PN yang mengundi Gerakan dalam PRN baru ini, sudah tentu Gerakan hilang wang deposit.

Prof Dr Ridhuan Tee Abdullah


Isu lawat kuil, gereja: Usaha bibit-bibit awal pluralisme agama

1. ISU utama yang perlu difokuskan di dalam initipati inisiatif #MalaysiaInklusif menerusi Projek Artikel 11 yang diterajui Impact Malaysia, ialah tujuan utamanya iaitu untuk memberikan kefahaman kepada belia bahawa semua agama mempunyai persamaan dari segi nilai murni dan menganjurkan inisiatif bersifat kebajikan.

Metode mengenali agama lain dengan hanya berpandukan mencari titik persamaan ini dibimbangi boleh menimbulkan kekeliruan yang membawa kepada kesetaraan atau persamaan (equality) antara agama-agama. Kesetaraan atau persamaan (equality) ialah salah satu ciri pluralisme agama yang mengajarkan bahawa semua agama sama dan setara , tidak ada yang paling baik dan tidak ada yang paling buruk.

2. Pelbagai respon telah diperolehi daripada penganjuran program “Jom Ziarah Gereja” tular di media sosial semalam adalah program di bawah ‘Projek Artikel 11’ diterajui Impact Malaysia, agensi di bawah kawal selia Kementerian Belia dan Sukan (KBS), bertujuan mendedahkan belia Malaysia tentang budaya dan kepercayaan pelbagai bangsa di negara bagi menerusi lawatan dan kesukarelawanan di Lembah Klang.

Ini termasuklah respon pemimpin Bersatu, Badrul Hisham Shaharin yang mengaitkan Kementerian Belia dan Sukan (KBS) dengan ‘Kristian Evengelist’. Menteri Belia dan Sukan, Hannah Yeoh bagaimanpun menyelar dakwaan tersebut dan menurut sumber Sinar Harian, setiausaha politiknya telahpun membuat laporan polis terhadap dakwaan tersebut.

3. Dalam konteks jangka masa panjang terutamanya dalam membina sikap hormat menghormati antara agama lain, ia perlulah berlandaskan kefahaman yang benar sebagaimana yang dituntut di dalam agama Islam dan pematuhan kepada struktur Perlembagaan.

4. Oleh itu, Pembina mengambil inisiatif untuk mengingatkan belia, mahasiswa dan mahasiswi Islam untuk memahami metodologi pembelajaran ilmu perbandingan agama sebagaimana yang digariskan oleh para ulama’. Ilmu perbandingan agama ialah salah satu disiplin ilmu yang telah lama dipelopori oleh ulama’ Islam dan berkembang pada kurun ke-6/11 masihi dengan munculnya karya yang berjudul Kitab al-Milal wa al-Nihal yang dikarang oleh Al-Sharastani.

5. Dengan asas hujah yang kukuh daripada Wahyu dan akal, ulama’ perbandingan agama seperti Al-Shahrastani, Al-Biruni dan Ibn Hazm, mempelopori ilmu ini dengan objektif yang jelas iaitu bukan hanya memenuhi keperluan dakwah, bahkan yang lebih murni ialah menonjolkan keunggulan Islam sebagai agama sejagat tanpa mengorbankan ciri-ciri khusus agama Islam.

6. Tanpa prinsip dan metodologi ini,dibimbangi belia hari ini keliru dalam memahami agama dan budaya lain sehingga terjebak ke dalam faham pluralisme agama yang menimbulkan permasalahan yang sangat kritikal terutamanya isu kesetaraan agama (religious equality). Kesan kesetaraan yang ditekankan di dalam pluralisme agama menurut Dr. Anis Malik Thoha, “Pluralisme: Kerancuan Istilah” termasuklah mengesampingkan konsep keyakinan iman-kufur , tauhid-syirik.

7. Mengambil kira risiko kekeliruan kepada orang awam, Pembina justeru menyarankan agar program ziarah ke gereja, gurdwara tokong dan rumah ibadat agama selain Islam hanyalah dikhususkan kepada golongan pendakwah dan juga pelajar yang mendalami ilmu perbandingan agama sahaja.

8. Pembina juga menyeru mahasiswa dan mahasisiwi Muslim sentiasa berwaspada jika terdapat cubaan yang dilakukan oleh mana-mana pihak yang menganjurkan sebarang bentuk program yang menggugat kedaulatan Islam dan menggangu sensitiviti keagamaan antara agama-agama lain di Malaysia.


Kuasa oh kuasa

JARANG-jarang dibahaskan kuasa apakah yang paling berkuasa? Kuasa politikkah? Kuasa ekonomikah? Kuasa sosialkah? Kuasa teknologikah? Atau atau …

Bahkan kadang-kadang dibahaskan, kuasa yang mendorong kepada berlakunya penjajahan satu negara ke atas negara yang lain; dorongan kuasa politikkah? Atau dorongan kuasa ekonomi? Atau dorongan dendam agama? Atau atau ….

Dan begitulah perbincangannya berterusan tanpa jawapan yang tuntas.

Penguasaan Yahudi di Madinah dihancurkan oleh Nabi  ﷺ dengan kedudukannya sebagai ketua yang ditaati oleh majoriti penduduk Madinah, dengan usaha ekonomi yang melumpuhkan pasar Bani Qainuqa’, dengan pengusaan sumber air, dengan pembinaan tentera yang meningkat bilangannya dari satu masa ke satu masa, dengan kekuatan pendidikan yang mendidik umat Islam, dengan kekuatan sosial yang membina wala’ …. dan banyak lagi kekuatan yang lain yang dibina seiringan. Mampukah Rasulullah  ﷺ menundukkan Yahudi jika hanya satu kekuatan sahaja yang dibina?

Dalam dunia kita hari ini, kita pernah ada bank dan pejabat pos yang banyak. Setiap orang berbaris memegang buku untuk memasukkan duit, atau mengeluarkan duit atau sekadar kemaskini akaun untuk melihat baki. Satu demi satu bank menutup cawangannya, dan begitu juga pejabat-pejabat pos. Bukan kehendak golongan peniaga asalnya hingga bank menutup cawangannya …. tapi perubahan yang dilakukan oleh golongan IT lah yang banyak memaksa bank mengubah modus operandi.

Kita juga pernah ada akta lesen televisyen (TV). Setiap rumah dahulunya perlu ada lesen untuk memiliki TV. Kita lekat lesen itu dengan paku tekan di dinding. Jika tidak ada boleh didenda oleh kerajaan. Dengan berlalu masa, lesen itu menjadi tidak releven. Bukan dihapuskan oleh penggubal undang-undang … tetapi pemain media yang mengubah ‘permainan’.

Secara mudah juga kita menyaksikan kes musang king di Raub, kes mesin judi di Sungai Buloh, kes pengilang haram di Selangor, Suruhanjaya Pencegahan Rasuah Malaysia (SPRM), kes ‘terbang pagar’ dan banyak kes yang lain …. siapakah yang berkuasa sebenarnya di situ? Ahli politikkah? Pentadbirkah? Ahli perniagaan kah? Samsengkah? Atau siapa sebenarnya yang memegang ‘game’?

Pelajar terbaik Sijil Pelajaran Malaysia (SPM) menjadi doktor pakar dan jurutera. Yang rendah sedikit menjadi pentadbir, manakala yang menguasai adalah doktor dan jurutera. Yang rendah lagi menjadi ahli politik dan dia boleh pengaruhi pentadbir. Yang rendah lagi jadi peniaga besar dan dia kuasai ahli politik. Yang tak lulus, sebahagian jadi samseng dan dia kuasa peniaga. Ini hanya misalan main-main untuk kita berfikir. Tidak menggambarkan lepasan SPM hakiki.

Kekuatan Barat dan Yahudi dalam mencengkam dunia, bukan terletak kepada kekuatan politik semata-mata. Tetapi mereka berusaha dalam tempoh yang panjang dalam pelbagai bidang penguasaan sehingga hampir sempurna semua bidang penguasaan mereka.

Mereka mencetuskan revolusi di Eropah hingga menumbangkan kerajaan-kerajaan beraja. Di masa yang sama mereka membina kekuatan tentera dan mula menjajah negara-negara Islam yang luasnya 32 juta kilometer (km) persegi.

Di masa yang sama serentak dengan itu mereka membangunkan segala macam ideologi baru (sekularisma, demokrasi, komunis, kapitalisme dan lain-lain) dan dipasarkan di negara-negara yang mereka jajah. Seiring dengan itu mereka membina kekuatan ekonomi mereka melalui syarikat-syarikat yang mereka tubuhkan dan membangunkan sistem bank yang kemudiaannya tiada negara yang selamat dari ketamakan monopoli ekonomi mereka.

Mereka juga menguasai bidang media dan penyiaran sehingga golongan Islamis pun terpaksa menumpang medium media mereka untuk berdakwah. Belum lagi masuk alam gelap yang mereka bangunkan dengan samseng-samseng antarabangsa yang muncul dalam bentuk yang ‘terhormat’ memasarkan dadah, pelacuran dan sebagainya.

Tanpa perlu untuk menghurai panjang, lihatlah kekuatan Cina di Malaysia. Apakah mereka hanya menumpukan kekuatan mereka kepada pembinaan DAP dan MCA sahaja? Sudah tentulah jelas kepada kita segala macam kekuatan yang mereka miliki yang sebenarnya mereka bina dalam tempoh yang amat panjang sebelum ini.

Dengan itu sebagai seorang pendakwah yang ingin melihat perubahan, berilah tumpuan kepada segala jenis kuasa. Jangan rendahkan atau pandang sambil lewa mana-mana bentuk kuasa. Bahkan segala jalur kuasa politik yang ada di Malaysia hari ini bermula dengan gerakan sosial sebenarnya. Jalur kuasa politik yang masih kuat hari ini adalah yang mengekalkan gerak kerja sosial, pendidikan, ekonomi, media dan sebagainya dalam bentuk yang pelbagai dalam masyarakat.

Jika kita memahami congak kuasa tersebut, kekalutan politik yang berlaku sekarang tidak akan merunsingkan kita. Kita masih ada banyak ruang dan medan untuk menguasai dan memintas. Dan di sudut pandang yang lain, kita ada banyak medan kerja yang perlu dilakukan dengan teliti dan tekun.

Allah SWT juga mengarahkan kita untuk membina segala jenis kekuatan. Kerana kekuatan yang pelbagai itulah sahaja yang mampu untuk menggempurkan gerakan musuh.

وَأَعِدُّوا لَهُم مَّا اسْتَطَعْتُم مِّن قُوَّةٍ وَمِن رِّبَاطِ الْخَيْلِ تُرْهِبُونَ بِهِ عَدُوَّ اللَّهِ وَعَدُوَّكُمْ وَآخَرِينَ مِن دُونِهِمْ لَا تَعْلَمُونَهُمُ اللَّهُ يَعْلَمُهُمْ ۚ وَمَا تُنفِقُوا مِن شَيْءٍ فِي سَبِيلِ اللَّهِ يُوَفَّ إِلَيْكُمْ وَأَنتُمْ لَا تُظْلَمُونَ

“Dan sediakanlah untuk menentang mereka (musuh yang menceroboh) segala jenis kekuatan yang dapat kamu sediakan dan dari pasukan-pasukan berkuda yang lengkap sedia, untuk menggerunkan dengan persediaan itu musuh Allah dan musuh kamu serta musuh-musuh yang lain dari mereka yang kamu tidak mengetahuinya; sedang Allah mengetahuinya. Dan apa sahaja yang kamu belanjakan pada jalan Allah akan disempurnakan balasannya kepada kamu, dan kamu tidak akan dianiaya,”
(Al-Anfal: 60)

Ustaz Muhammad Fauzi Asmuni
Timbalan Presiden Isma


3,866 rakyat Palestin ditahan pengganas Israel sejak awal 2023

RAMALLAH, 29 Zulhijjah 1444H, Selasa – Pasukan pendudukan Israel menahan 3,866 rakyat Palestin termasuk 568 kanak-kanak dan 72 wanita sejak awal tahun ini, menurut kumpulan hak asasi Palestin.

Jumlah itu didedahkan dalam satu kenyataan bersama Jawatankuasa Hal Ehwal Tahanan dan Bekas Tahanan Palestin, Pertubuhan Pembebasan Palestin (PLO), Kelab Tahanan Palestin, pertubuhan hak-hak banduan Addameer dan Pusat Maklumat Wadi Al-Hilwa.

Dalam kenyataan itu, mereka menyatakan bahawa jumlah terbesar rakyat Palestin telah ditahan dari wilayah Baitulmaqdis iaitu seramai 1,800 orang.

Katanya, sehingga kini kira-kira 5,000 warga Palestin berada di penjara Israel, termasuk 32 wanita dan 160 kanak-kanak.

Kira-kira 862 rakyat Palestin telah diletakkan di bawah tahanan pentadbiran – langkah yang disifatkan bertentangan hak asasi manusia kerana dilakukan tanpa sebarang pertuduhan atau perbicaraan. – Agensi


MHO gesa kerajaan tak tangguh proses dokumentasi warga asing

BANGI, 28 Rejab 1443H, Rabu – Kerajaan digesa untuk tidak menangguhkan usaha mendokumentasikan warga asing di Sabah dan kumpulan ‘stateless’ di seluruh negara.

Setiausaha Agung Pertubuhan Kemanusiaan Masyarakat Antarabangsa Malaysia (MHO), Datuk Hishamuddin Hashim berkata, pihaknya menyambut baik usaha kerajaan mendokumentasi warga asing di Sabah kerana ia dapat menyelesaikan banyak masalah berkaitan, selain dilihat mampu menegakkan hak-hak kemanusiaan masyarakat di negeri itu.

“MHO berpendapat kita perlu memandang isu ini lebih jauh lagi demi masa yang panjang di mana kerajaan Malaysia telah kekurangan penempatan bagi warga asing dan kumpulan stateless di kem tahanan mahupun penjara di seluruh Malaysia.

“Selain itu, banyak hasil kerajaan dibelanjakan setiap tahun dalam pengurusan hal-hal berkaitan. Jadi, MHO berpendapat bahawa pemberian kad itu merupakan keperluan mendesak ketika ini untuk mendokumentasikan warga asing di Sabah,” katanya dalam kenyataan, hari ini.

Sebelum ini, Menteri Dalam Negeri, Datuk Seri Hamzah Zainudin juga menyatakan dengan pemberian kad tersebut juga akan membolehkan kesemua pihak dan agensi mengenal pasti taraf seseorang itu di Sabah.

Justeru, di atas faktor keselamatan serta dasar kemanusiaan, MHO merayu kepada kerajaan dan negeri Sabah supaya tidak menangguhkan untuk mendokumentasikan pendatang asing tanpa izin di Sabah.

“Sejajar dengan usaha MHO yang berterusan dalam memberikan bantuan kemanusiaan termasuk khidmat guaman kepada kumpulan stateless di seluruh Malaysia,” katanya.

Hishamuddin dalam masa sama, menggesa KDN menyediakan alternatif lain dalam membantu mendokumentasikan kumpulan stateless bukan sahaja di negeri Sabah tetapi seluruh Malaysia.

Malah, MHO sendiri bersedia memberikan kerjasama dan membantu pihak kerajaan mengumpul maklumat bagi proses pendatang warga asing, selain menawarkan khidmat nasihat undang-undang sejajar di bawah Artikel 5(3) Perlembagaan Persekutuan Malaysia.


Imej Fathul Bari terjejas kerana sikap gelojoh Puad

BANGI, 7 Rejab 1444H, Ahad – Ahli Majlis Kerja Tertinggi (MKT) UMNO, Datuk Dr Mohd Puad Zarkashi diingatkan supaya tidak berlagak menjadi hero hingga mendahului kepimpinan UMNO, khususnya Setiausaha Agung parti dalam mengeluarkan kenyataan.

Puad sebaliknya perlu membuat permohonaan maaf secara terbuka berikutan kenyataan yang mengeliru dan palsu berkaitan status keahlian Datuk Fathul Bari Mat Jahaya.

Pegawainya, Adnan Abu Bakar berkata, Fathul Bari tidak pernah disenaraikan dalam kalangan pemimpin parti yang dikenakan tindakan disiplin sehingga diminta untuk tunjuk sebab atau digantung.

“Dr Puad Zarkashi perlu memohon maaf dan membuat kenyataan rasmi tentang kesalahan beliau menulis nama Dr Fathul Bari sebagai salah seorang dari mereka yang digantung keahlian.

“Kenyataan ini amat tidak bertanggungjawab kerana kenyataan rasmi UMNO Malaysia yang dikeluarkan oleh Datuk Seri Ahmad Maslan tidak langsung menyebut nama Fathul Bari, sama ada tunjuk sebab atau digantung.

“Kenyataan ini mengelirukan, palsu dan seolah-olah cuba ditokok tambah untuk niat tertentu,” katanya dalam satu kenyataan, hari ini.

Sebelum ini, Puad mengeluarkan kenyataan menyatakan Fathul Bari adalah salah seorang daripada ahli UMNO yang terlibat dan diberikan surat tunjuk sebab.

Mengulas lanjut, Adnan berkata, kredibiliti Fathul Bari kini sudah terjejas kerana sikap gelojoh Speaker Dewan Undnagan Negeri (DUN) Johor itu.

“The damage is done! Mohon maaf secara terbuka dan perbaiki semula nama baik Dr Fathul Bari. Tidak cukup sekadar tulisan ringkas ralat semata-mata.

“Saya berharap Dr Puad mengambil serius dan memperbaiki semula kenyataan yang tidak bertanggungjawab tersebut,” katanya.

Dalam pada itu Adnan menegaskan pemimpin berusia 66 tahun itu tidak perlu mendahului tugas Setiausaha Agung (SUA) dan menjadi hero dalam mengeluarkan kenyataan penting.

“Jangan kerana nak jadi hero, sampai mengetepikan peranan SUA dan KPEN. Ini organisasi UMNO, bukan JASA (Jabatan Hal Ehwal Khas),” sindirnya.

Jumaat lalu, Presiden UMNO, Datuk Seri Dr Ahmad Zahid Hamidi mengumumkan pemecatan bekas Ketua Pemuda UMNO, Khairy Jamaluddin Abu Bakar dan penggantungan enam tahun keahlian bekas Pengerusi UMNO Selangor, Tan Sri Noh Omar yang kemudiannya dipecat atas kehendak beliau sendiri.

Turut digantung keahlian bagi tempoh sama adalah Ketua UMNO Sembrong, Datuk Seri Hishammuddin Tun Hussein; bekas Ketua Penerangan UMNO, Shahril Sufian Hamdan; Ketua UMNO Bahagian Jempol, Datuk Seri Mohd Salim Sharif dan Ketua UMNO Bahagian Tebrau, Datuk Maulizan Bujang.


Kembali status agama wanita: Keputusan rayuan pada 28 November

PUTRAJAYA, 16 Safar 1444H, Selasa – Panel tiga hakim Mahkamah Rayuan menetapkan 28 Nov ini untuk menyampaikan keputusannya berhubung rayuan Majlis Agama Islam Selangor (MAIS) dan kerajaan negeri Selangor untuk mengembalikan status agama Islam seorang wanita berusia 35 tahun.

MAIS dan kerajaan Selangor mengemukakan rayuan terhadap keputusan Mahkamah Tinggi pada 21 Dis tahun lepas yang membatalkan penukaran agama wanita itu kepada Islam oleh ibunya, seorang mualaf, ketika dia berusia empat tahun.

Hakim Datuk Yaacob Md Sam, yang bersidang bersama Datuk P. Ravinthran dan Datuk Mohd Nazlan Nohd Ghazali, berkata mereka memerlukan lebih masa untuk membincangkan isu yang dibangkitkan oleh peguam yang mewakili pihak-pihak dalam rayuan itu.

“Ia adalah kes kepentingan awam yang memerlukan kami meneliti penghujahan dan kes undang-undang. Kami menangguhkan keputusan kami ke 28 Nov,” kata Yaacob, yang mempengerusikan panel itu.

Wanita kelahiran Selangor itu, berbapakan penganut agama Hindu manakala ibu beragama Buddha yang kemudiannya memeluk Islam, memfailkan saman pemula di Mahkamah Tinggi Shah Alam pada 10 Mei tahun lepas, memohon pengisytiharan bahawa dia bukan seorang beragama Islam dan mahu Jabatan Pendaftaran Negara (JPN) untuk mengeluarkan perkataan “Islam” daripada kad pengenalannya.

Wanita itu mendakwa ibunya menukar agamanya pada 1991 di Jabatan Agama Islam Selangor. Pada masa itu ibu bapanya dalam proses perceraian dan selepas bercerai, ibunya berkahwin dengan lelaki Islam pada 1993 manakala bapa kandungnya meninggal dunia akibat kemalangan pada 1996.

Dia mendakwa walaupun beragama Islam, dia terus menganut agama Hindu dan ibu serta bapa tirinya membenarkan dia mengamalkan agama Hindu – agama yang dianuti sejak dilahirkan.

Pada 2013, wanita itu memfailkan permohonan di Mahkamah Tinggi Syariah Kuala Lumpur untuk diisytiharkan keluar Islam tetapi permohonannya itu ditolak pada 2017, dan dia diperintahkan supaya menghadiri sesi kaunseling. Mahkamah Rayuan Syariah turut mengekalkan keputusan itu.

Wanita itu kemudian memfailkan saman di Mahkamah Tinggi Shah Alam (sivil) pada 2021 dan berjaya mendapat pengisytiharan bahawa dia bukan beragama Islam.

Dalam prosiding secara dalam talian hari ini, peguam Mohamed Haniff Khatri Abdulla yang mewakili MAIS berhujah bahawa Mahkamah Tinggi terkhilaf semasa membenarkan permohonan wanita itu, dengan alasan keputusan Mahkamah Tinggi adalah melanggar Perkara 121 (1A) Perlembagaan Persekutuan.

Perkara 121 (1A) memberi kuasa kepada Mahkamah Syariah untuk mendengar dan memutuskan perkaran berkaitan agama Islam.

Mohamed Haniff berkata wanita itu sebelum ini memfailkan permohonan di Mahkamah Syariah untuk keluar daripada agama Islam, sambil menambah bahawa saman sivilnya adalah percubaan untuk membuat litigasi semula apa yang diputuskan oleh Mahkamah Syariah.

Penasihat Undang-undang Negeri Selangor Datuk Salim Soib@Hamid mewakili kerajaan negeri Selangor menerima pakai hujah Mohamed Haniff Khatri.

Peguam Datuk Malik Imtiaz Sarwar yang mewakili wanita itu, dalam hujah balasnya berkata mahkamah sivil mempunyai bidang kuasa untuk mendengar dan memutuskan tuntutan anak guamnya kerana dia tidak pernah menganut agama Islam.

Beliau berkata Mahkamah Tinggi betul apabila memutuskan bahawa anak guamnya tidak memeluk Islam secara sah dan penukarannya bertentangan dengan undang-undang penukaran agama Negeri pada masa itu yang menghalang penukaran agama secara unilateral.

Beliau berkata bapa kepada wanita itu masih hidup semasa ibunya menukarkan agamanya tanpa meminta persetujuan bapa. – Bernama


19 sekolah di Selangor ditutup

SHAH ALAM, 8 Ramadan 1442H, Selasa – Sebanyak 19 sekolah di Selangor diarahkan tutup bermula ekoran kemunculan kluster pandemik COVID-19.

Menurut kenyataan Pejabat Kesihatan Daerah Petaling yang dikeluarkan, sekolah yang diarahkan tutup itu adalah Sekolah Menengah Kebangsaan (SMK) Bukit Jelutong; SMK Bandar Sri Damansara 2; SMK Damansara Jaya; SMK Seksyen 7 dan SMK USJ 23.

Turut diarahkan tutup ialah SMK Puchong; SMK Puchong Utama 1; SMK Seksyen 4 Bandar Kinrara; SMK Bandar Puncak Jalil; SMK Seksyen 20 dan SMK Puchong Perdana.

Bagi Sekolah Kebangsaan (SK) pula iaitu SK Puchong Perdana; SK Bandar Baru Sri Damansara 2; SK Bukit Kuchai; SK Bandar Sri Damansara 3; SK Bukit Jelutong dan SK USJ 20.

Selain itu, sekolah diarahkan tutup ialah Sekolah Agama Menengah Bestari Subang dan Sekolah Jenis Kebangsaan Cina (SJKC) Yuk Chai.

Pejabat Kesihatan Daerah Petaling berkata, penutupan sekolah adalah bertujuan untuk kerja-kerja pembasmian kuman dan aktiviti saringan kontak-kontak rapat.

“Pembukaan sekolah akan dimaklumkan dua hari sebelum dan pihak sekolah perlu memastikan semua kontak rapat kepada kes positif dikuarantin.

Semua kontak rapat perlu hadir untuk menjalani ujian swab atau pemberian surat kuarantin,” katanya. – Bernama


Kerajaan berusaha atasi masalah belajar dalam talian penuntut IPT

BUKIT MERTAJAM, 19 Rabiulawal 1442H, Sabtu – Kementerian Pengajian Tinggi akan terus berusaha menangani masalah pembelajaran dalam talian yang sedang dihadapi sebahagian besar penuntut di institusi pengajian tinggi (IPT) ketika ini.

Timbalan Menterinya Datuk Dr Mansor Othman berkata pihaknya mengakui pada masa ini terdapat dua cabaran besar yang sedang dihadapi penuntut menerusi pelaksanaan Kaedah Pengajaran dan Pembelajaran (PdP) dalam talian iaitu akses internet dan peralatan atau peranti yang digunakan bagi kaedah pembelajaran mengikut medium berkenaan.

“Memang (masalah akses internet) ini suatu isu yang besar. Selain itu peranti elektronik seperti komputer turut menjadi kekangan kepada penuntut untuk menjalankan tugasan semasa belajar di rumah. Maka untuk mengatasi masalah ini kementerian pengajian tinggi senantiasa bekerjasama dengan lain-lain agensi seperti Kementerian Komunikasi dan Multimedia untuk menyelesaikan isu ini,” katanya kepada pemberita selepas program Sumbangan Komuniti @Permatang Pauh di sini hari ini.

Mansor berkata bagi mengurangkan masalah lemah capaian internet, pelbagai langkah telah diambil oleh kementerian untuk membantu penuntut antaranya mewujudkan pusat internet setempat di seluruh negara bagi membolehkan para pelajar yang tidak berada di kampus serta yang tidak memiliki akses internet di rumah untuk menggunakan khidmat pusat internet berkenaan.

“Selain itu pemberian bantuan ‘sekali beri’ kepada penuntut yang terjejas dengan COVID-19 turut diberikan manakala bagi penuntut yang perlu menjalani latihan amali, kita benarkan mereka pulang ke kampus untuk tujuan tersebut,” katanya.

Terdahulu Mansor menyerahkan sumbangan berupa barangan makanan dan wang tunai untuk pembangunan kawasan rukun tetangga (KRT) di kawasan Permatang Pauh, sembilan set komputer riba kepada penuntut di kawasan itu dalam kalangan keluarga kategori B40. – Bernama


Muafakat Nasional tak akan tahan lama jika UMNO tak berubah

Oleh Ainul Illia Meor Suzurudin

BANGI, 5 Muharram 1441H, Isnin – Penyertaaan Parti Pribumi Bersatu Malaysia (Bersatu) dalam Muafakat Nasional (MN) – bersama UMNO dan PAS – sudah boleh dijangka dengan mudah, apatah lagi parti itu terdesak untuk memperkukuhkan kerajaan yang kini hanya memiliki majoriti tipis di Dewan Rakyat.

Dari bilangan asal 31 orang Ahli Parlimen ketika berada dalam Pakatan Harapan (PH), jumlah yang kekal selepas perpecahan Bersatu menyebabkan cengkaman parti ini semakin lemah, kata pemerhati politik, Ir Lukman Al-Hakim Muhammad.

Sementara UMNO pula katanya, dilihat seolah-olah menggunakan MN sebagai platform untuk mendapat talian hayat bagi memastikan partinya mampu terus berperanan dan kekal relevan.

“Setelah Barisan Nasional (BN) kalah teruk dalam Pilihan Raya Umum ke-14 (PRU14) dan terbongkar pelbagai masalah dalaman serta salah laku pimpinan tertinggi UMNO, kini adalah masa untuk bangkit semula, dan UMNO memerlukan bantuan ahli politik Melayu Islam yang lain untuk bangun,” katanya.

Bagaimanapun katanya, jika parti ‘keramat’ Melayu itu tidak berubah dan kekal dengan cara dan budaya lama, MN tidak akan mampu bertahan lama.

Lukman berkata, UMNO perlu melakukan koreksi secara menyeluruh dan transformasi sepenuhnya bagi mengubah agenda perjuangan serta budaya kerja ahli berlandaskan lunas Islam terutama dalam aspek integriti dan profesionalisme.

Manakala, PAS dan Bersatu pula, tegas Lukman, perlu membentangkan agenda masing-masing dan mendesak UMNO bersetuju bagi membentuk kekuatan MN yang seimbang dan adil, dan bukannya hanya didominasi UMNO.

“Jika tidak, MN akan menjadi UMNO 2.0 dan umat Melayu Islam di Malaysia akan terus rugi dan tertindas di bumi sendiri,” katanya.

Dalam pada itu, mengulas kerjasama parti-parti Melayu Islam ini, Lukman berkata, secara asasnya, jika diketepikan niat sebenar dan beranggapan tiada agenda tersembunyi dari setiap parti yang terlibat dalam MN, tindakan ini adalah amat strategik dan produktif.

Ini kerana, ia adalah harapan sebenar serta aspirasi majoriti rakyat Malaysia yang ingin melihat parti-parti utama Melayu di Malaysia bertaubat, insaf dan berubah demi perjuangan agama, bangsa dan pembangunan negara yang sebenar.

“Bukannya retorik yang dilaung dan dijeritkan selama ini demi kepentingan parti dan peribadi pimpinan tertinggi

“Pun begitu, tidaklah begitu sukar untuk kita menjangka atau meneka niat sebenar parti-parti politik ini yang membuatkan mereka mengambil keputusan sedemikian,” katanya.

Terdahulu, Bersatu dilaporkan sudah membalas surat jemputan yang dihantar UMNO dan PAS dan menyatakan kesediaan untuk menyertai MN.

Setiausaha Agung PAS, Datuk Takiyuddin Hassan yang mengesahkan perkara itu berkata, surat jemputan itu dijawab oleh Presiden Bersatu, Tan Sri Muhyiddin Yassin sendiri.


PH harap ‘perkahwinan diatur’ dengan BN kekal lama

JOHOR BHARU, 20 Safar 1445H, Rabu – Pakatan Harapan (PH) berharap ‘perkahwinan diatur’ bersama Barisan Nasional (BN) akan mampu bertahan lama, kata Datuk Seri Mohamad Sabu.

Presiden Amanah itu berkata, PH-BN tidak pernah ‘bercinta’ namun secara tiba-tiba dijodohkan oleh Raja-Raja Melayu selepas Pilihan Raya Umum ke-15 (PRU15) untuk membentuk kerajaan.

“Perkara ini tidak pernah berlaku sebelum ini dalam pilihan raya umum sejak 1955. Pada 2013, Barisan mempunyai majoriti dan pada 2018 Pakatan pula.

“Tiba-tiba Pakatan dan Barisan yang tidak pernah bercinta sebelum ini diberi persetujuan untuk berkahwin oleh orang tua kita… dalam kes ini, oleh Raja-Raja Melayu.

“Ya, kami sudah lama berkenalan, tetapi dalam beberapa perkahwinan, walaupun lahir atas dasar cinta dengan majlis perkahwinan mewah mencecah ribuan ringgit, itu juga berakhir selepas dua tahun.

“Kami berdoa agar perkahwinan kami berkekalan, insya-Allah,” kata Ahli Parlimen Kota Raja itu dalam ceramahnya di Taman Dahlia.

Metaforanya mengundang gelak tawa orang ramai, yang sebelumnya turut mendengar ucapan calon PH Pulai Suhaizan Kayat dan Menteri Dalam Negeri, Datuk Seri Saifuddin Nasution Ismail.

Mohamad yang lebih dikenali sebagai Mat Sabu berkata, ‘perkahwinan’ PH-BN diterima dan direstui apabila ia membawa kemenangan kepada mereka dalam Pilihan Raya Kecil (PRK) Tioman pada Disember tahun lepas.

Beliau berkata, formula serupa boleh menghasilkan kemenangan kepada Kerajaan Perpaduan dalam PRK Pulai dan Simpang Jeram di Johor menjelang hari pengundian pada 9 September ini.

“Kami berharap Johor, seperti Melaka, Selangor, Perak dan Pulau Pinang, dapat terus membangun dan berkembang maju tanpa membiarkan unsur pelampau dan perpecahan memasuki negeri ini,” katanya.

PRK bagi kerusi Parlimen Pulai dan DUN Simpang Jeram dilaksanakan berikutan kematian Menteri Perdagangan Dalam Negeri dan Kos Sara Hidup, Datuk Seri Salahuddin Ayub, yang memegang dua kerusi itu.

Tempoh berkempen untuk PRK ini akan berakhir pada 11.59 malam pada Jumaat (8 September).


Guan Eng ditahan, didakwa esok

KUALA LUMPUR, 16 Zulhijjah 1441H, Khamis – Suruhanjaya Pencegahan Rasuah Malaysia (SPRM) menahan bekas Menteri Kewangan Lim Guan Eng berhubung kes projek terowong dasar laut di Pulau Pinang.

Sumber SPRM ketika dihubungi Bernama mengesahkan Guan Eng ditahan pada kira-kira 9.30 malam tadi selepas diambil keterangan berhubung kes berkenaan di ibu pejabat SPRM di Putrajaya.

Sementara itu, kenyataan SPRM menyebut Guan Eng akan didakwa di Mahkamah Khas Rasuah, Jalan Duta di sini pada 9 pagi esok mengikut Seksyen 16 (a)(A) Akta SPRM 2009.

Menurut kenyataan itu, Guan Eng juga akan didakwa pada 10 Ogos di Mahkamah Sesyen Pulau Pinang mengikut Seksyen 23 Akta SPRM 2009.

“Kedua-dua pertuduhan di Mahkamah Kuala Lumpur dan Pulau Pinang itu bersangkutan kes projek terowong dasar laut di Pulau Pinang,” menurut kenyataan itu.

SPRM turut mendapat izin daripada Peguam Negara untuk mendakwa Guan Eng bagi kes berlainan di Mahkamah Sesyen Pulau Pinang mengikut Seksyen 23 Akta SPRM. – Bernama


iGuru setuju KPM utamakan Tingkatan 4 mula sesi sekolah 15 Julai

BANGI, 18 Zulkaedah 1441H, Jumaat – Ikatan Guru-Guru Muslim Malaysia (iGuru) menyambut baik keputusan Kementerian Pendidikan (KPM) berhubung permulaan sesi persekolahan bagi pelajar sekolah asrama yang dilakukan secara berperingkat pada 15 Julai dan 3 Ogos depan.

KPM semalam mengumumkan hanya pelajar Tingkatan 4 dan 6 semester satu yang bersekolah di sekolah asrama bawah kementerian itu akan kembali bersekolah pada 15 Julai.

Sebaliknya, bagi pelajar Tingkatan 1, 2 dan 3 yang bersekolah di sekolah berasrama akan memulakan persekolahan pada 3 Ogos dan meneruskan pembelajaran berasaskan home-based learning sebelum kembali semula ke sekolah.

Menyokong keputusan KPM, Presiden iGuru, Ustaz Mohd Azizee Hasan menghargai respon positif kementerian apabila memberi keutamaan memulakan sesi persekolahan bagi pelajar Tingkatan 4 dan 6 semester satu.

Beliau berkata, pelajar Tingkatan 4 wajar diutamakan kerana bakal menduduki peperiksaan Sijil Pelajaran Malaysia (SPM) pada tahun hadapan.

“Pada dasarnya, kita bersetuju dan mengucapkan terima kasih kepada KPM kerana memberikan respon positif berhubung sesi persekolahan Tingkatan 1 hingga 4,” katanya dalam kenyataan, hari ini.

Pada masa sama, Ustaz Mohd Azizee turut gembira dengan keputusan KPM dan menyifatkan perkara itu melegakan guru, ibu bapa dan pelajar.

“Ini memberi peluang murid merancang memanfaatkan cuti untuk bersama ibu bapa sekali gus merapatkan kekeluargaan.

“iGuru menyifatkan keputusan KPM ini melegakan melegakan semua warga guru, juga ibu bapa dan murid-murid,” katanya.

Terdahulu, Ustaz Azizee memohon KPM mempertimbangkan semula tarikh cuti Hari Raya Aidiladha bagi memberi peluang kepada warga pendidik pulang ke kampung.

Beliau berkata, pihaknya mencadangkan supaya tarikh 30 Julai dijadikan cuti khas Hari Raya Aidiladha, manakala 3 Ogos 2020 pula sebagai cuti pelepasan.

Perkara itu penting bagi memastikan para guru dan orang ramai pulang berhari raya di kampung, setelah mereka tidak dapat merayakannya pada Hari Raya Aidilfitri, katanya.


Polis akan panggil wakil rakyat, individu berkumpul makan durian

BATU PAHAT, 18 Zulkaedah 1442H, Selasa – Polis akan memanggil wakil rakyat dan individu yang dipercayai melanggar prosedur operasi standard (SOP) fasa satu  Kawalan Pergerakan dalam Pelan Pemulihan Negara (PPN) berdasarkan satu video yang tular baru-baru ini.

Ketua Polis Daerah Batu Pahat ACP Ismail Dollah berkata, mereka akan dipanggil bagi membantu siasatan menurut Peraturan 18(1) Peraturan-Peraturan Pencegahan dan Pengawalan Penyakit Berjangkit 2021, selepas pihaknya menerima laporan polis berhubung perkara tersebut.

“Pihak polis juga memohon agar orang ramai tidak membuat sebarang spekulasi yang boleh mengganggu siasatan,” katanya dalam  kenyataan hari ini.

Video berdurasi 13 saat itu memaparkan seorang wakil rakyat dan sekumpulan individu berkumpul dan dipercayai memakan durian di sebuah kebun di sini. -Bernama


Merdeka: Masa hadapan optimis dan realistik ummah

SABAN tahun 31 Ogos disambut sebagai hari memperingati kemerdekaan Malaysia dari penjajahan dan menyambut kelahiran sebuah negara bangsa bernama Malaysia. Namun kekhuatiran kita akan situasi moral masyarakat Islam serta pemimpin menjadikan sebahagian umat kita mula merasa pesimis serta gusar akan masa hadapan umat ini. 64 tahun yang disebut sebagai merdeka perlu disoal kembali, apakah kemerdekaan yang kita kecapi? Di mana kedudukan ummah setelah 64 tahun ‘merdeka’ ini?

Berabad lamanya ummah ini dimomokkan bahawa peradaban Islam ini gagal membawa umatnya bagi memerdekakan diri sendiri dan membawa kepada mencapai kemajuan mengikut pemahaman barat atau universal makna ‘kemajuan’.

Adakah kemajuan itu dilihat dari makna gahnya bangunan-bangunan besar dan tinggi pencakar langit? Adakah kemajuan itu dilihat pada tingginya nilai purata kekayaan setiap isi rumah ummah ini? Apakah dengan kemajuan ini membawa ummah kita kepada bahagia? Apakah dengan ‘kemajuan’ ini kita merdeka? Alangkah ruginya jika maju dan merdeka itu diukur pada pengakhirannya yang kaya.

Tidakkah sejarah selama 1,400 tahun ini memberikan kita pengajaran dan pedoman bahawa peradaban Islam ini telah membawakan makna sebenar menjadi manusia atau insan di atas muka bumi ini. Peranan manusia sebagai khalifah di muka bumi terlaksana dengan membebaskan manusia dari cengkaman sistem yang menjadikan pandang hidup mereka menjadi hamba kepada nafsu atau menjadi hamba kepada sistem berhala yang zalim.

Mengubah cara pandang manusia untuk memerdekakan diri dari sembahan-sembahan selain Allah dan menundukkan diri hanya kepada perintah-perintah Allah SWT termasuk mengimarahkan bumi Allah dengan sebenar-benar perlaksanaan.

Hasil yang sedikit itu dapat dilihat dengan kesan-kesan seperti Andalus, Istanbul, Baghdad, Isfahan, Baitulmaqdis dan sebagainya yang menjadi saksi kepada imarahnya kota-kota ini dengan kesepaduan antara karamah insaniyah dan tadbir alam.

Kita seharusnya optimis dengan janji-janji Allah bahawa kemenangan itu datang dariNya. Tugas kita sebagai khalifah adalah menjadi wakil Allah atau Zilullah Fil Ardh dalam mengimarahkan bumi ini sebaiknya mengurus urusan di antara hubungan manusia dan manusia serta manusia dan alam dan mewujudkan prasana menghubungkan hubungan manusia dengan Allah SWT.

Janji Allah bahawa Islam ini akan menang seharusnya digigit dengan geraham setiap ummah bahawa kita hendaklah berusaha bersama bagi memerdakan jiwa dan akal setiap mereka yang tertawan jiwa dan akalnya akibat sistem yang mencengkam mereka. Namun, perjalanan ini sudah pastinya panjang dan penuh dengan cabaran seperti mana generasi-generasi lalu.

Adakah ummah kita mengira bahawa laluan mengembalikan peranan peradaban Islam ini akan berjalan secara automatik tanpa usaha dan susah payah ummah ini keluar dari kesenangan kehidupan kepada memikul bebanan berat jalan ke syurga. Adakah kita mengira peradaban Islam masa lalu tidak menghadapi pahit getir, jatuh bangun umatnya? Baghdad menjadi saksi sebahagian ummah ini pernah dihapuskan dan berada dalam kegelapan dan kelemahan buat satu tempoh namun kembali bangkit setelah satu tempoh panjang kehilangan kuasa.

Seharusnya kita juga melihat bahawa gelap dan kecewanya kita pada masa kini tidaklah sepatutnya kita menjadi individualistik dan menutup pintu kita dari masalah-masalah ummah di depan kita. Seharusnya kita mula dengan percaya bahawa di hadapan kita adanya sinar cahaya buat anak cucu kita, tetapi seharusnya titik itu bermula dengan perjuangan kita mencipta masa hadapan kita ini. Peradaban Islam ini realitistik dan tidak statik. Seharusnya kitalah yang menjadi pembina masa hadapan baharu peradaban ummah ini sedikit demi sedikit. Semoga dengan ‘merdekanya’ akal dan jiwa kita dari perhambaan, akan merdekalah peradaban Islam kita suatu hari nanti.

Ustaz Muhamad Amirul Asyraf Ahmad Kamal Zulkhairi
Setiausaha Biro Dakwah ISMA Seremban


‘China kejam, setiap Jumaat Uyghur dipaksa makan daging babi’

STOCKHOLM, 18 Rabiulakhir 1442H, Jumaat – Sudah lebih dua tahun sejak Sayragul Sautbay dibebaskan dari kem pendidikan semula di wilayah Xinjiang, namun ibu kepada dua anak itu masih mengalami mimpi ngeri angkara ‘penghinaan dan keganasan’ yang ditanggungnya ketika ditahan.

Sautbay – seorang doktor perubatan dan pendidik – yang kini tinggal di Sweden, baru-baru ini menerbitkan sebuah buku yang mana beliau memperincikan penderitaannya, termasuk menyaksikan pemukulan, dakwaan penderaan seksual dan pensterilan paksa.

Dalam wawancara baru-baru ini dengan Al Jazeera, beliau menjelaskan layanan yang lebih mendalam yang dialami Ughyur dan minoriti muslim lain, termasuk pengambilan daging babi – daging yang dilarang dalam Islam.

“Setiap hari Jumaat, kami dipaksa makan daging babi.

“Mereka sengaja memilih hari yang suci bagi umat Islam. Dan jika anda menolaknya, anda akan mendapat hukuman keras,” katanya.

Tambahnya, polisi itu dirancang untuk menimbulkan rasa serba salah dan malu pada tahanan muslim dan ‘sukar dijelaskan dengan perkataan’ emosi yang ada setiap kali memakan daging itu.

“Saya berasa seperti orang yang berbeza. Di sekeliling saya menjadi gelap. Sungguh sukar untuk diterima,” luahnya.

Testimoni dari Sautbay dan lain-lain memberikan petunjuk bagaimana China berusaha untuk menafikan Xinjiang dengan menyasarkan budaya dan kepercayaan yang kebanyakannya beragama Islam, melaksanakan pengawasan yang meluas – bermula sekitar 2017 – dan membuka rangkaian kem yang dikatakan wajar bagi membanteras ‘ekstremisme’.

Bagaimanapun dokumen yang ada untuk Al Jazeera paparkan bahawa pembangunan pertanian juga menjadi sebahagian dari apa yang dikatakan oleh antropologi Jerman dan sarjana Uyghur, Adrian Zenz, sebagai polisi ‘sekularisasi’

Zenz berkata, dokumen dan artikel berita yang disetujui negara menyokong perbincangan dalam masyarakat Uyghur bahawa ada usaha ‘aktif’ untuk mempromosikan dan mengembangkan penternakan babi di wilayah ini.

Satu artikel berita diterbitkan pada Mei lepas yang dicatat oleh Zenz menggambarkan sebuah ladang baharu di wilayah Kashgar selatan, yang bertujuan untuk mengeluarkan 40,000 ekor babi setiap tahun.

Projek ini dijangka menduduki kawasan seluas 25,000 meter persegi (82 kaki persegi) di sebuah taman industri di daerah Konaxahar di Kashgar, dinamakan semula Shufu, menurut laman web berbahasa Cina, Sina.

Perjanjian itu ditandatangani secara rasmi pada 23 April tahun ini, hari pertama Ramadan dan menyatakan bahawa penternakan babi bukan bertujuan untuk eksport, melainkan ‘untuk memastikan bekalan daging babi’ di Kashgar.

Sedangkan, warga Uyghur merangkumi 90 peratus populasi di bandar dan kawasan sekitarnya.

“Ini adalah sebahagian dari cubaan untuk sepenuhnya membasmi budaya dan agama penduduk di Xinjiang.

“Bahkan juga sebahagian dari strategi sekularisasi, menjadikan Ughyur sekular dan mengindoktrinasi mereka untuk mengikuti parti komunis dan menjadi agnostik atau ateis,” kata Zenz. – Agensi


Pengaruh PH memang makin menurun: Penganalisis

Oleh Ainul Illia Meor Suzurudin

BANGI, 26 Jamadilakhir 1443H, Sabtu – Pengaruh Pakatan Harapan (PH) sememangnya sudah semakin menurun, terutama sekali parti komponennya PKR dan DAP, kata penganalisis politik, Prof Dr Ahmad Atory Hussain.

Beliau berkata, PKR di bawah pimpinan Datuk Seri Anwar Ibrahim kelihatan menurun di dalam Pilihan Raya Negeri (PRN) Melaka dan Sarawak.

Prestasi itu juga dijangka tidak berubah pada PRN Johor akan datang.

“Saya rasa Anwar tak yakin dapat menang. Dapat pun sekurang-kurangnya tiga, empat kerusi. Saya fikir, kalau dia boleh memujuk beberapa rakan komponen untuk bertahan. Tetapi sekadar bertahan sahajalah.

“Nak menang tak dapatlah. Susah juga. Rakan-rakan lain seperti Pejuang, Warisan pun nak bertanding sendiri.

“Kita nampak dah tiada kerjasama yang erat antara mereka. Nafsi nafsilah orang kata. Dia untung dia makan, sana untung sana makan,” katanya ketika dihubungi Ismaweb.net, hari ini.

Justeru, beliau berkata, sekarang ini akan bertarung hebat adalah antara Barisan Nasional (BN) dan Perikatan Nasional (PB) yang menggabungkan PAS dengan Bersatu.

“Ketika ini, kita dapat melihat BN seolah-olah amat yakin bahawa ia akan memenangi PRN Johor seperti mana PRN Melaka.

“BN sengaja buat strategi membuatkan diri itu yakin. Ia hanya strategi propaganda politik. Yang sebenarnya dia pun tak yakin

“Dia cuba meyakinkan orang lain bahawa dia akan menang. Maknanya dalam hal ni, dua dua. Menang dalam pertempuran dengan menang dalam peperangan.

“Kalau menang kerusi. Belum tentu menang PRN. Dua-dua buah parti akan berpeluang menang dalam beberapa pertempuran. Tapi menang war (perang). Saya tak boleh nak bagi jawapan,” katanya.

Bagaimanapun, Prof Atory berkata, dalam keadaan sekarang ini Tan Sri Muhyiddin Yassin patut menang di PRN Johor untuk menyelamatkan kleptokrasi daripada menang semula.

“Haji Abdul Hadi Awang sendiri menyatakan siapa yang menyebabkan huru-hara dalam UMNO – kluster mahkamah.

“Kalau rakyat rasional, mereka akan berfikir. UMNO berdepan dengan masalah dalam PRN. Jika UMNO nak kurangkan persepsi rakyat terhadap. Mereka tak boleh angkuh. Mereka patut bersama-sama PAS dan Bersatu.

“Ini sekarang mereka macam menafikan kesalahan yang pernah mereka lakukan sebelum ini. Sedangkan banyak benda yang tak betul. Rakyat akan memberikan pertimbangan dan penilaian,” katanya.

Dalam pada itu, beliau tidak menafikan bahawa mereka yang pro-UMNO akan melabelkan Muhyiddin dan sekutunya sebagai pengkhianat.

Tetapi, sebaliknya bagi yang pro-Bersatu dan PAS pula menganggap PN itu sebagai penyelamat daripada dua angkara.

“Iaitu pertama dari rejim kleptokrasi Najib dan Zahid. Kedua daripada angkara DAP dalam langkah Sheraton itu,” dakwanya.


52 warga asing ditahan Ops Sapu

BANGI, 23 Muharram 1443H, Rabu – Jabatan Imigresen Malaysia Melaka menahan 52 individu dalam Operasi Penguatkuasaan (Ops Sapu) di penempatan pekerja warga asing di tapak pembinaan kondominum Kota Laksmana di sini, pada Selasa.

Pengarahnya, Anirwan Fauzee Mohd Aini berkata, ketika operasi pada jam 1.30 pagi itu, terdapat 134 pekerja sedang nyenyak tidur dan daripada jumlah itu 52 orang terdiri dari warga Myanmar dan Bangladesh didapati melanggar Akta Imigresen.

Menurutnya bilangan mereka yang ditahan membabitkan 41 lelaki Bangladesh dan 11 lelaki Myanmar berusia antara 25 dan 45 tahun yang dipercayai bekerja sebagai buruh pembinaan di kawasan sekitar.

“Kesemua warga asing tidak menyedari kehadiran anggota penguat kuasa kerana sedang nyenyak tidur malah kawasan tersebut dikepung oleh anggota penguat kuasa lebih awal.

“Mereka yang ditahan dibawa ke Pusat Kesihatan Daerah bagi menjalani ujian saringan COVID-19 sebelum dihantar ke Depot Tahanan Imigresen bagi tujuan siasatan dan pendakwaan,” katanya dalam satu kenyataan di sini, pada Rabu.

Kata beliau, antara kesalahan imigresen yang dikenal pasti ada di antara mereka tiada sebarang dokumen pengenalan diri, tinggal lebih masa di negara ini, Pas Lawatan Kerja Sementara tamat tempoh dan lain-lain kesalahan di bawah Akta Imigresen 1959/63 (Akta 155).

Menurutnya, pemeriksaan dilakukan mendapati, majikan gagal menyediakan penempatan warga asing selaras peraturan dalam Akta Pencegahan dan Pengawalan Penyakit Berjangkit 1988 (Akta342).

“Didapati keadaan asrama yang sesak dan persekitaran kotor berisiko terdedah kepada penyakit berjangkit. Satu borang Saman Saksi (Borang 29) juga dikeluarkan kepada wakil majikan untuk membantu siasatan,” katanya. -Bernama


Berwajah baharu, BERJASA bentuk model politik tersendiri

BANGI, 23 Muharram 1442H, Jumaat – Barisan Jemaah Islamiyah Se-Malaysia (BERJASA) bakal membentuk dasar dan model politiknya tersendiri.

Naib Presiden BERJASA, Ustaz Mohd Hazizi Ab Rahman berkata, model dan dasar berkenaan diambil pelajaran daripada pengalaman politik Malaysia dan antarabangsa sebelum ini.

“Tetapi itu tidak bermakna mengabaikan operasi harian sebuah parti, seperti parti-parti lain,” katanya dalam kenyataan, hari ini.

Beliau berkata demikian menjelang Majlis Pelancaran Wajah Baharu BERJASA, yang diadakan di Ibu Pejabat BERJASA D’Alpinia Business Centre, Puchong esok.

Selain pelancaran wajah baharu, majlis itu akan diisi dengan amanat barisan kepimpinan dan memperkenalkan Projek WATAN.

“Esok hanya satu permulaan. BERJASA sudah ada identiti dan naratif baharu,” katanya.

Ketika ini BERJASA dipimpin oleh Datuk Dr IR Badrulhisham Abdul Aziz atau mesra dikenali Tok Badh selaku Presiden.


Lelaki dibaham singa ketika ceroboh Zoo Accra

ACCRA, 3 Safar 1444H, Rabu – Tindakan seorang lelaki menceroboh dan mencuri seekor anak singa tidak kesampaian apabila dia pula dibaham binatang berkenaan di sebuah zoo di Ghana, kelmarin.

Menurut Suruhanjaya Perhutanan Ghana, pencerobohan dikesan pada 12 tengah hari, Ahad selepas seorang lelaki yang berusia 30-an berjaya memanjat zoo berkenaan.

Malangnya, ketika cuba mengambil anak singa dia pula diserang oleh ibu singa selepas dia melompat ke atas pagar keselamatan.

Mayat lelaki itu ditemukan oleh penjaga zoo di dalam kandang singa keesokan harinya.

“Lelaki berkenaan diserang dan dicederakan oleh salah seekor singa, dalam kandang,” kata pegawai dari Suruhanjaya Perhutanan, agensi negara yang bertanggungjawab ke atas hidupan liar di Ghana.

Sehingga kini kedua-dua singa betina dan dua ekor anaknya masih selamat dan kekal di dalam kandang di Zoo Accra.

Tetapi Suruhanjaya Perhutanan berkata, motif penceroboh itu masih belum dapat ditentukan.

Penjaga zoo kemudian berjaya memujuk singa, betina dan dua ekor anak mereka ke dalam kurungan bagi membolehkan pasukan polis mengambil mayat lelaki berkenaan untuk siasatan lanjut.

Sementara itu, jurucakap polis berkata, mereka kini sedang menyiasat kes itu untuk menentukan bagaimana lelaki itu masuk ke kawasan larangan.

Susulan kejadian, Suruhanjaya Perhutanan berkata, pegawai telah mengenal pasti dan memeriksa di semua kawasan zoo untuk memastikan semua kemudahan kekal selamat dan kejadian sama tidak berulang. – Agensi


PRN Melaka: Majlis rasmi kerajaan, swasta tidak dibenarkan dari 4 hingga 27 November

MELAKA, 3 Rabiulakhir 1443H, Isnin – Semua majlis rasmi kerajaan dan swasta tidak dibenarkan diadakan di negeri ini sejak dari 4 Nov hingga 27 Nov depan.

Majlis Keselamatan Negeri (MKN) Negeri Melaka menerusi kenyataan Pelan Pemulihan Negara (PPN) prosedur operasi standard (SOP) Fasa Empat yang dikemas kini semalam memaklumkan selain itu, semua aktiviti perhimpunan atau majlis sosial berkaitan Pilihan Raya Negeri (PRN) Melaka termasuk majlis pelancaran jentera pilihan raya turut tidak dibenarkan sejak 25 Okt hingga 27 Nov ini.

Turut tidak dibenarkan adalah sebarang aktiviti yang boleh menyebabkan kehadiran orang ramai ke suatu tempat sehingga menyukarkan penjarakan fizikal dan pematuhan terhadap arahan Ketua Pengarah Kesihatan.

Bagaimanapun, mesyuarat parti di Melaka dibenarkan bagi individu yang telah lengkap divaksin tertakluk kepada 50 peratus kapasiti ruang dengan pematuhan penjarakan fizikal.

Menurut MKN, sidang media selepas mesyuarat parti juga dibenarkan dengan pematuhan penjarakan fizikal dan pemakaian pelitup muka.

Suruhanjaya Pilihan Raya menetapkan hari ini sebagai hari penamaan calon manakala tarikh mengundi bagi PRN Melaka pada 20 Nov dan undi awal pada 16 Nov, ekoran pembubaran Dewan Undangan Negeri (DUN) pada 4 Okt lepas, susulan empat Ahli DUN menarik sokongan terhadap kepimpinan ketua menteri.

Melaka yang mempunyai 28 kawasan DUN, memiliki seramai 495,196 pengundi berdaftar dengan 240,530 atau 48.57 peratus pengundi adalah lelaki dan baki 254,666 atau 51.43 peratus, wanita. – Bernama


Melayu berisiko jadi lebih teruk dari Rohingya, Melayu Champa

Oleh Siti Hafidah Abd Ghaffar

CYBERJAYA, 22 Safar 1442H, Sabtu – Orang Melayu berdepan risiko besar menjadi kaum yang terbuang di tanah air sendiri, seperti yang berlaku kepada etnik Islam Rohingya dan Melayu Champa.

Ini semua tidak mustahil berlaku sekiranya masalah berkenaan Tanah Rizab Melayu tidak ditangani secara serius dan bersungguh-sungguh mulai dari sekarang.

Ketua Aktivis Persatuan Pengguna Islam Malaysia (PPIM), Datuk Nadzim Johan menegaskan, agenda ini merupakan antara faktor utama mengapa pihaknya menganjurkan Deklarasi Cyberjaya 10.10.2020.

Beliau tidak mahu melihat bangsa Melayu yang suatu ketika dahulu dihormati dunia menerima nasib yang sama seperti dialami oleh penduduk di Palestin, Yaman, Syria termasuk Siam.

“Sehubungan itu, kita harap perjumpaan hari ini menyatukan hati-hati dan mengelakkan pergaduhan dan perbezaan.

“Pergi kepada persamaan,” katanya dalam ucaptama Majlis Menandatangani Memorandum dan Nota Permuafakatan bersama badan bukan kerajaan (NGO), agensi kerajaan dan syarikat korporat di Malakat Mall, di sini hari ini.

Terdahulu, 36 pertubuhan membabitkan NGO, agensi kerajaan serta syarikat korporat tempatan menandatangani memorandum persefahaman (MoU) sempena Deklarasi Cyberjaya 10.10.2020.

Mengulas lanjut, Nadzim menyifatkan, masalah yang dialami orang Melayu ketika ini amat luar biasa dan memerlukan semua pihak bersatu hati dalam mendepaninya.

Sementara itu, beliau menegaskan, hak dan maruah umat Islam perlu dibela bermula dengan pergerakan ekonomi.

Jelas beliau, sistem Islam sudah cukup sempurna tetapi malangnya umat itu sendiri tidak mengikuti syariat yang ditetapkan agama.

“Jadi hari ini kita bawa perubahan, walaupun kecil tetapi kita bawa perlahan-lahan. Kita bermula deklarasi ini untuk bersatu hati dahulu,” kata Nadzim.


KSM laksana kolaborasi dengan pihak luar, mantapkan pemerkasaan TVET

PUTRAJAYA, 22 Syaaban 1443H, Jumaat – Kementerian Sumber Manusia (KSM) akan melaksanakan kolaborasi dengan pihak kawal selia Pendidikan Teknikal dan Latihan Vokasional (TVET) di luar negara bagi memperkasakan TVET di bawah kementerian itu.

Menurut KSM, satu perbincangan dengan Pejabat Kelayakan dan Peraturan Peperiksaan (OFQUAL) dan UK Skills Partnership telah diadakan semasa lawatan kerja Menteri Sumber Manusia Datuk Seri M Saravanan ke London, United Kingdom (UK), Rabu lepas.

“Kolaborasi dengan pihak luar seperti UK adalah amat penting untuk membuat perbandingan amalan terbaik terutamanya dari aspek tadbir urus pengurusan dan pembelajaran TVET di negara tersebut dalam usaha memantapkan lagi pendidikan TVET di Malaysia,” menurut KSM dalam kenyataan, hari ini.

OFQUAL adalah satu badan kawal selia yang menilai kelayakan TVET di UK dan bertanggungjawab sepenuhnya kepada Parlimen negara tersebut manakala UK Skills Partnership adalah kumpulan penyedia latihan TVET di UK termasuk di luar negara.

Jabatan Pembangunan Kemahiran (JPK) dan Jabatan Tenaga Manusia (JTM) adalah dua jabatan di bawah KSM yang bertindak sebagai badan kawal selia dan penyedia latihan TVET.

Menurut KSM, aspek pemantauan terhadap badan pentauliahan TVET dan skim perantisan serta mekanisme pembiayaan perlu diperkasa untuk memartabatkan pendidikan TVET khususnya di bawah naungan kementerian itu.

“Aspek lain yang boleh diperkasa adalah pertandingan kemahiran dan kelayakan serta kemahiran tenaga pengajar TVET. Ini kerana TVET adalah platform utama dalam melahirkan pekerja tempatan berkemahiran,” menurut KSM. – Bernama


Aidilfitri: Hanya 10 peratus anggota, pegawai PDRM Terengganu dibenar cuti

BANGI, 23 Ramadan 1443H, Isnin – Hanya 10 peratus daripada 3,200 anggota dan pegawai polis di Terengganu dibenarkan bercuti sempena sambutan Aidilfitiri, tidak lama lagi.

Ketua Polis Terengganu, Datuk Rohaimi Md Isa berkata, menerusi kekuatan yang, pihaknya akan memberikan tumpuan terhadap penugasan sepanjang sambutan berkenaan termasuk rondaan cegah jenayah dan kawalan aliran trafik.

“Hanya 10 peratus sahaja dibenarkan untuk cuti secara bergilir sesuatu masa makna terpulang kepada kebijaksanaan ketua jabatan dan ketua polis daerah masing-masing untuk mengatur penugasan.

“Baki selebihnya akan berada dalam mod bersiap sedia dalam menghadapi sebarang kemungkinan berikutan cuti panjang menyambut perayaan,” katanya seperti dipetik portal tempatan, hari ini.

Rohaimi berkata, pihaknya juga telah mengenal pasti dan akan menjalankan rondaan serta pemantauan di beberapa lokasi yang menjadi tumpuan ramai.

“Hujung bulan ini orang ramai sudah mula pulang untuk bercuti menyambut Aidilfitri di kampung halaman disebabkan 1 Syawal bersambung dengan cuti umum hari pekerja pada 1 Mei,” katanya.

Tahun ini adalah perayaan Aidifitri pertama selepas hampir dua tahun tiada sambutan meriah, berikutan pelaksanaan Perintah Kawalan Pergerakan (PKP) selepas negara berdepan COVID-19.


Jujur, ikhlas! Syarat BERJASA sokong ‘grand coalition’

Oleh Athirah Huda Zalhe

BANGI, 2 Rabiulakhir 1442H, Rabu – Barisan Jemaah Islamiah Se-Malaysia (BERJASA) terbuka untuk berbincang mengenai sebarang idea daripada mana-mana pihak atau parti politik, demi kepentingan rakyat dan negara.

Ini termasuk cadangan pembentukan ‘grand coalition’ yang dikemukakan Setiausaha Agung Muafakat Nasional (MN), Tan Sri Annuar Musa, baru-baru ini.

Presiden BERJASA, Datuk Dr Badhrulhisham Abdul Aziz berkata, idea berkenaan boleh direalisasikan dengan syarat ianya jujur dan ikhlas atas kertas, termasuk dalam pelaksanaannya kelak.

Beliau tidak mahu pelaksanaan idea itu dibuat berikutan sikap terdesak atas kepentingan peribadi mahupun individu tertentu.

“Apa yang penting semua parti terlibat dalam ‘grand coalition’ itu mesti diberi hak dan tanggungjawab yang adil dan saksama (equal partnership).

“Ini disebabkan senario politik tanah air telah berubah di mana rakyat telah muak dan bosan dengan politik ‘warlord’ dan gila kuasa masa kini,” katanya kepada Ismaweb.net, hari ini.

Sebelum ini, Annuar berkata, sudah tiba masanya negara memerlukan sebuah gabungan politik yang besar (grand coalition).

Menurut Annuar, usaha penyatuan ummah harus menjadi tanggungjawab utama  dan berterusan semua pihak.

“Saya ingin menganjurkan pembentukan suatu ‘grand coalition’ yang melibatkan sekurang-kurangnya 12,13 parti politik yang sealiran.

“Mari kita garabkan penyatuan dan muafakat besar (gabungan/Muafakat Nasional)(anggota MN), GPS (Gabungan Parti Sarawak) dan GRS (Gabungan Rakyat Sabah).

“Seterusnya beberapa parti yang bebas atau menolak Pakatan Harapan boleh dibawa bersama seperti Warisan, Muda, Pejuang, BERJASA, IPF, Makkal Sakti, PCM dan lain-lain lagi,” katanya.

Mengulas lanjut, Dr Badhrulhisham menyarankan supaya ‘grand coalition’ itu perlu menampilkan agenda besar untuk kepentingan rakyat dan barisan pemimpin yang bersih, berwibawa serta berintegriti.

“Rakyat akan menolak ‘grand coalition’ ini jika pemimpin atau calon PRU yang dikemukakan nanti ada kes rasuah, salah guna kuasa dan lain-lain.

“Sudah sampai masanya rakyat ditawarkan barisan pemimpin yang layak dan boleh diketengahkan daripada parti politik, NGO, penjawat awam dan sektor swasta.

“Formula agihan bilangan kerusi mengikut angka terdahulu, saiz parti atau umur parti tidak lagi begitu relevan,” katanya.


Anwar sahkan Lynas diberi tempoh lanjutan 6 bulan

KUALA LUMPUR, 17 Syawal 1444H, Isnin – Perdana Menteri, Datuk Seri Anwar Ibrahim mengesahkan bahawa kerajaan telah memberi Lynas Malaysia tempoh lanjutan enam bulan untuk memenuhi syarat pelesenan beroperasi di negara ini.

Beliau berkata, lanjutan masa itu bagaimanapun disertai dengan syarat ketat dan akan sentiasa dipantau.

“Saya rasa Menteri Sains, Teknologi dan Inovasi Chang Lih Kang akan memberikan penjelasan terperinci tetapi daripada pemahaman kami, lanjutan adalah dengan syarat dan dipatuhi dengan ketat,” katanya ringkas.

Sebuah portal melaporkan Lynas telah diberikan lanjutan masa tersebut susulan rayuan yang dikemukakan oleh syarikat itu berhubung empat syarat dikenakan oleh  Lembaga Perlesenan Tenaga Atom (AELB).

Rayuan itu dilihat sebagai usaha terakhir untuk memastikan pengeluar nadir bumi itu boleh meneruskan operasi di kilang mereka di Gebeng, Kuantan selepas 1 Julai.

Lynas sebelum ini telah berulang kali mempertahankan bahawa kilangnya selamat dan menegaskan bahawa pelaksanaan syarat pelesenan sedemikian akan mengakibatkan kehilangan pekerjaan di Malaysia. – Bernama


KPM tunggu sehingga 1 November sebelum ambil tindakan guru enggan vaksin

KUCHING, 19 Rabiulawal 1443H, Selasa – Kementerian Pendidikan (KPM) akan menunggu sehingga 1 November sebelum mengambil tindakan terhadap guru yang enggan mengambil vaksin COVID-19.

Menteri Pendidikan, Datuk Dr Radzi Jidin berkata, ini selaras dengan arahan Jabatan Perkhidmatan Awam (JPA) yang mewajibkan semua penjawat awam menerima vaksin selewat-lewatnya 1 November.

“Sejak pengumuman JPA, beberapa guru telah mengambil dos pertama mereka, jadi kami memantau keadaan.

“Apa yang penting sekiranya guru yang tidak diberi vaksin menjejaskan operasi sekolah, tindakan segera akan diambil termasuk memindahkan mereka,” katanya seperti dilapor The Star.

Beliau berkata demikian selepas melawat SMK Bandar Samariang, Kuching hari ini.

Radzi berkata, prinsip asas kementerian ialah guru yang tidak diberi vaksin tidak boleh mengajar kelas secara bersemuka tetapi perlu hadir ke sekolah untuk tugas lain.

Pada masa sama katanya, adalah penting untuk memastikan operasi sekolah tidak terjejas sekiranya terdapat guru yang enggan mengambil vaksin.

“Di sekolah pendidikan khas misalnya, jika salah seorang guru tidak diberi vaksin, ia akan memberi kesan kepada guru-guru lain kerana kanak-kanak berkeperluan khas selalunya ditemani rapat oleh guru.

“Ini adalah perkara yang kita lihat secara terperinci, begitu juga dengan guru prasekolah yang tidak mahu diberi vaksin,” katanya.

Mengenai vaksinasi remaja, Radzi berkata lebih 80 peratus telah menerima dos pertama manakala beberapa negeri telah mencapai 90 peratus.

Beliau juga berkata, majoriti pelajar Tingkatan Lima dan Enam telah diberi vaksin sepenuhnya.

“Kami dalam peringkat akhir mengkaji data untuk membuat keputusan membenarkan pelajar Tingkatan Lima dan Enam kembali ke sekolah tanpa giliran,” katanya sambil memaklumkan keputusan itu akan diumumkan tidak lama lagi.


Ukraine gesa Russia hentikan perang untuk pindah orang awam

KYIV, 29 Rejab 1443H, Khamis – Kementerian Luar Ukraine pada Rabu menuntut Russia segera menghentikan permusuhannya di Kharkiv dan Sumy, serta mengatur pemindahan penduduk awam termasuk pelajar asing ke bandar-bandar yang lebih selamat.

Kementerian dalam satu kenyataan berkata, terdapat pelajar dari India, Pakistan, China dan daerah lain yang tidak boleh keluar akibat tembakan rambang serta serangan ‘biadab’ peluru berpandu Angkatan Tentera Russia ke atas kediaman dan infrastruktur awam.

Kenyataan itu berkata, Ukraine bersedia untuk membantu pelajar asing berpindah dari Kharkiv dan Sumy sekiranya Russia komited untuk melancarkan gencatan senjata.

“Percubaan untuk mengatur pemindahan melalui bandar yang menjadi sasaran pengeboman dan serangan peluru berpandu Russia adalah amat berbahaya,” kata kementerian.

Pada masa sama, kementerian turut menggesa kerajaan India, Pakistan, China dan daerah lain – yang pelajar mereka menjadi tebusan pencerobohan bersenjata Russia di Kharkiv dan Sumy – supaya menuntut Moscow membenarkan pembukaan koridor kemanusiaan untuk bandar-bandar lain di Ukraine.

“Kerajaan Ukraine komited untuk menyediakan pelajar asing semua bantuan yang diperlukan untuk membolehkan mereka pulang dengan selamat ke negara asal mereka,” katanya. -Agensi


UEC masuk PISMP: PN tak patut ulang kesilapan kerajaan terdahulu

BANGI, 22 Zulhijjah 1441H, Rabu – Keputusan kerajaan terdahulu – Barisan Nasional – pada 2011 yang menerima pemegang Sijil Peperiksaan Bersepadu (UEC) untuk mengikuti Program Ijazah Sarjana Muda Perguruan (PISMP) di Insitut Pendidikan Guru (IPG) adalah kesilapan besar dan tidak harus diteruskan Perikatan Nasional (PN).

Ini kerana, pengiktirafan kerajaan terhadap UEC adalah satu langkah menyempurnakan strategi pertubuhan radikal Cina, Dong Zong untuk memecah belahkan rakyat Malaysia.

Bahkan, boleh meruntuhkan perpaduan negara melalui sistem pendidikan vernakular selama ini, kata Naib Presiden BERJASA, Ustaz Mohd Hazizi Ab Rahman.

Beliau berkata, negara kita mempunyai aset yang mencukupi dan berupaya untuk mengeluarkan tenaga pengajar terlatih bahasa Cina, tanpa mengharapkan UEC.

“Langkah kerajaan untuk mengiktiraf sijil milik Dong Zong adalah tindakan dayus kerana tunduk pada pertubuhan rasis yang mempunyai sejarah penentangan yang begitu lama terhadap aspirasi Dasar Pendidikan Kebangsaan.

“Kewibawaan Dasar Pendidikan Kebangsaan telah diperlekehkan menerusi langkah politik BN pada 2011 dan diteruskan oleh PH dan PN, dengan pengiktirafan terhad UEC ini.

“Kita semua tahu, sikap memandang remeh terhadap Dasar Pendidikan Kebangsaan, akan memecah belahkan masyarakat dan lambat laun membawa negara ke arah kehancuran,” katanya dalam satu kenyataan hari ini.

Beliau berkata demikian mengulas kenyataan Menteri Kanan (Pendidikan), Dr Radzi Jidin bahawa UEC untuk PISMP sebenarnya sudah bermula sejak tahun 2011, malah diteruskan ketika era pentadbiran kerajaan Pakatan Harapan (PH).

“Program yang disebut Yang Berhormat Simpang Renggam (Dr Maszlee Malik) sudah bermula sejak tahun 2011 dan pada waktu Yang Berhormat menjadi menteri (Pendidikan) juga, program terbabit terus dilaksanakan.

“Jadi, sebenarnya perkara ini memang dalam pengetahuan Yang Berhormat. Hakikatnya dasar itu berlaku, pengambilan pelajar kelulusan UEC untuk tujuan kemasukan ke IPG bagi mata pelajaran Bahasa Cina untuk SJKC,” katanya.

Walaupun sudah dilaksana sejak 2011, Ustaz Hazizi menegaskan kepimpinan PN tidak perlu meneruskan program berkenaan.

Katanya, bahasa ibunda dan budaya etnik seharusnya diajar dalam kerangka sistem pendidikan satu aliran tersebut, tanpa perlu adanya sekolah vernakular, apatah lagi UEC

“Kita mendukung cita-cita untuk menyatupadukan anak watan Malaysia menerusi sistem pendidikan satu aliran di peringkat kebangsaan, berpaksikan aspirasi Perlembagaan Persekutuan sebagai tiang seri perpaduan negara.

“Tiada sebarang kompromi politik yang boleh memadamkan cita-cita dan agenda nasional yang Berjasa dukung dan perjuangkan ini,” katanya.


Zahid Hamidi keluarkan notis tuntutan terhadap Tun M, Muhyiddin

JOHOR BAHRU, 25 Rejab 1443H, Ahad – Presiden UMNO Datuk Seri Dr Ahmad Zahid Hamidi telah mengeluarkan notis tuntutan terhadap bekas Perdana Menteri Tun Dr Mahathir Mohamad dan Tan Sri Muhyiddin Yassin berhubung tohmahan serta kenyataan yang didakwa berbaur fitnah ke atasnya.

Perkara itu dinyatakan dalam dua kenyataan media oleh Tetuan Shahrul Hamidi dan Haziq, yang mewakili Ahmad Zahid.

Dr Mahathir didakwa membuat kenyataan terbabit dalam sesi soal jawab selepas Pelancaran Aspirasi Pejuang bagi Pilihan Raya Negeri (PRN) Johor di Putrajaya pada 23 Februari lepas manakala Muhyiddin dalam ucapannya di Felda Tenggaroh, Johor pada 16 Feb.

Susulan itu, suatu notis tuntutan dikeluarkan serta diserahkan kepada Dr Mahathir dan Muhyiddin masing-masing pada 25 dan 23 Februari secara kendiri selain Pos Berdaftar.

“Sehingga kini, kami masih belum menerima apa-apa jawapan,” menurut firma guaman tersebut dalam kenyataan itu.

Notis itu antaranya menuntut supaya kedua-dua pemimpin menghentikan, memadam dan menurunkan penerbitan kenyataan tersebut dalam tempoh tujuh hari.

Selain itu, ia menuntut suatu permohonan maaf secara bertulis dan terbuka diterbitkan kepada Ahmad Zahid serta aku janji tidak akan mengulangi kenyataan sama. – Bernama